description: Postimehe ajakirjanik Jaanus Piirsalu sõidab koos fotograaf Raigo Pajulaga alates 3. oktoobrist kaks nädalat ringi Kesk-Aasia vabariikides Tadžikistanis, Kõrgõzstanis ja Kasahstanis, et kirjutada koostöös MTÜ Mondoga reportaaže sealse regiooni veeprobleemidest.

title: Jaanus Piirsalu Kesk-Aasia blogi: Aralskis, kunagise Araali mere kaldal

maintext:
14.10.
Oleme otsaga Aralskis, Araali mere Kasahstani poolse osas endises suurimas sadamalinnas. Siia jõudmiseks tuli meil kõigepealt 4,5 tundi sõita taksoga Biškekist Kasahstani äripealinna Almatõsse, sealt 1,5 tundi lennata Kõzõlordõsse ning sealt veel ligi kuus tundi ja ligi 500 km autoga Aralskisse.
Kasahstan on ju maailmas pindala suuruselt ikkagi üheksas riik (kusjuures elanikke on vaid 18 miljonit) ja suurim riik maailmas, millel pole väljapääsu merele (Kaspia on hoolimata nimest ju siiski järv). 4,5 korda suurem riik kui Prantsusmaa.
Kõzolordasse lennates oli meie istekohad 40. reas ja me imestasime väga, et kui palju rahvast siis sellesse üsna nurgatagusesse kohta lendab. Seletus oli aga lihtne – lennukis olid read 1-10 ning siis edasi tuli kohe 30. rida. Ja nii edasi.
Aralskisse sõites möödusime öösel Baikonurist. Pidasime bensiinijaamas kinni, et vähemalt hetke viibida ajaloolises kohas (maailma üks suurim kosmodroom, kust lennutati üles ka Juri Gagarin). Jaama töötaja oli lahke jutuga – kosmodroom ise asub sada kilomeetrit eemal stepis, kuigi Baikonuri linnake asus kohe tee kõrval.
Linna ja loomulikult kosmodroomi suunas pääseb ainult erilubadega, sisuliselt on see Venemaa territoorium. Teedel valvavad Venemaa politseinikud ja poodides käibib kohalik tenge rööbiti vene rubladega. 30 protsenti linnaelanikest on Venemaalt. Venemaa üürib Baikonuri Kasahstanilt raske raha eest: kui mu mälu ei peta, siis kõvasti üle 100 miljoni dollari aastas.
Aralskis muidugi ammu mingit vett enam pole. Järv koos sadamaga kadus siit juba 35 aastat tagasi. Aga kasahhid teevad suuri pingutusi, et Araali merd linna tagasi tuua. Neil on juba päris suuri saavutusi, sest järv on juba oluliselt linnale lähemal kui 10 aastat tagasi. Kui kaugel Araali meri Aralskist on (käisime seda ise vaatamas), millal meri linnani tagasi jõuab ja kuidas kasahhid seda kõike on saavutanud, sellest ma kirjutangi õige pea Postimehes ja Raigo Pajula näitab seda kõike. Veidi kannatust!
Siinkohal peab kohe täpsustama, et jutt käib tegelikult väiksest osast Araali merest, nn Väiksest merest või ka Põhja merest. See on kunagisest Araali merest umbes 13-15 protsendine osa, mida Kasahstan taastab. Aga seegi on keskkonnakaitselises mõttes suur saavutus, sest maailmas pole keegi kunagi varem sellist asja teinud.
See Väike meri on juba praegu nii heas korras, et kalurid saavad väga head saaki. Nagu linnapea (või nagu siin öeldakse – akim) Abzal Muhimov meile rääkis, siis kohalikud kalamehed ja väiksed kalatehased ei suuda nõudlust täita. Kuna siinne kala pidi olema üks puhtamaid maailmas, siis Venemaa ja Euroopa Liidu riigid (eelkõige Taani ja Saksamaa) pidi lennult ära ostma kõik, mis toodetakse.
Kuna meie reisi toetab MTÜ Mondo, siis peab kindlasti välja tooma, et kohalike kalurite ja väikeste kalatööstuste ehitamisel mängib siin suurt rolli kohalik MTÜ Aral Tenizi (kasahhi keeles Araali meri), mis 1996 aastal loodi koostöös taanlastega. Nende eemärk on siinkandis kalapüügitraditsiooni taastamine, mida nad toetavad eelkõige nõuga. Neil on loodud kaluritest tugiisikute võrgustik ümber Väikse mere.
Kõik, kes tahavad vanades kalurkülades (mis nüüd on küll peaaegu kõik suurest veest üsna eemal) taastada oma esiisade elukutse, saavad selles abi. Samuti jagavad nad abi – ka rahalist – väikeste, võiks öelda isegi mini-kalatsehhide rajamisel. Et oleks vähem sellised juhuseid, kus endised kalamehed kasvatavad nüüd kaameleid.
Nii et kes arvab Eestis, et see on huvitav ja kasulik tegevus, siis võtke nendega ühendust. Selle MTÜ tegus juht on Aina Baimahanova.
Kohaliku Barsakelmeši riikliku looduskaitseala eriti aktiivne juht Zaureš Alimbetova tahaks endale Eestist väga leida nii-öelda partner-looduskaitseala. Ta on Kasahstanis ainus naisterahvas, kes on loodukaitsealade direktor! Ta teab Araali merest ja selle looduse taastamisest kõike. Kujutan ette, et Matsalu looduskaitsealal võiks nendega kontakti astumine olla päris huvitav ettevõtmine.
Kasahstanis käib huvitav nimede kasahistamise protsess. Võtame näitena kohaliku linnapea nime. Kogu aeg on Kasahstanis kirjutatud seda Abzal Sansõbaiovitš Muhimov. Nüüd on aga tema isanimi ametlikult juba kasahhi-päraselt Sansõbai-ulõ ehk Sansobai poeg. Peaaegu nagu aseritel – oglõ. Varsti võetakse ka tema perekonnanimest ilmselt venepärane -ov maha ja jääb lihtsalt Muhim. Paljud kasahhid pidid nii tegema.
Vähegi arukamate inimestega poliitikast rääkides jääb kõrva, kuidas isegi siin ollakse väga ettevaatlikud Ukraina-sündmuste ja Russkii Miri suhtes. Mis pole ka ime, sest Põhja-Kasahstani oblast on ju täiesti venekeelne ja -meelne. Kasahhid saavad väga hästi aru, millega see Russkii Mir võib neid samamoodi ähvardada.
Foto: Jaanus Piirsalu
Foto: Jaanus Piirsalu
12.10.
Kirgiisi lapsed mängimas. Foto: Raigo Pajula
Aga siis,
tuli lennukil kirgiis,
üle mitme maa ja mere.
Ütles eesti keeles «tere»!
Selle luuletusega tervitame tänavu 90-aastaseks saanud vahvat lasteluuletuste kirjutajat Heljo Mändi ning sõbralikku kirgiisi rahvast.
Kõrgõzstani pealinna Biškekki jõudsime Dušanbest sellise haruldase lennukiga nagu BAe (British Aerospace) 146ga. Mõlemad Raigoga lendasime esimest korda sellisega. Pärast vaatasin, et viimane selle lennuki mudel toodeti 15 aastat tagasi. Ja meie lennuk polnud kindlasti viimastest partiidest.
Veidi tegi maandudes imelikke hääli, aga maandumine ise oli üks sujuvamaid, mida ma olen elus kogenud! Ikkagi lendurid lendavad, mitte lennukid. Hiljem ühelt diplomaadilt kuulsime, et nt USA ja Briti saatkondade diplomaatidel on keelatud selle lennukiga Dušanbe-Biškeki vahel lennata, nad peavad lendama seetõttu Almatõ kaudu.
See on kummaline, kui suur vahe on Dušanbel ja Biškekil. Statistika järgi pole elanike sissetulekutel suur erinevus. Seda ma juba kirjutasin, et sissetulekute järgi on tegemist endise NSV Liidu riikide seas kahe kõige vaesema riigiga. (Kuigi reaalselt ilmselt on Turkmenistan umbes samas kandis, ehkki statistika järgi kordades suurema GDP-ga per capita – aga seal on gaas!)
Biškek on täitsa kodune linn. Suur vahe on juba lennujaamades. Dušanbes pidime kaheksa (!) korda enne lennukile pääsemist passi näitama. Biškekis ületasime piiri viie minutiga, aga Kõrgõzstan on ka muidugi ainus Kesk-Aasia riik, kus Eesti inimesed ei vaja viisat.
Biškekis läksime «kodust» välja ja juba teisel sammul põrkasime Eesti peale! Ühe suvalise maja seinal rippus suur turvafirma plakat, millel omakorda suurelt lennuki pilt, mis oli kaugelt äratuntavalt Estonian Air'i värvides. Estonian Air elab veel Kõrgõzstanis edasi.
Foto: Raigo Pajula
Tuttav Eesti diplomaat rääkis, kuidas ta on väga üllatunud sellest, et peale muidugi mõista Georg Otsale tunnevad siinsed kultuuritegelased hästi Gustav Ernesaksa! Seejuures pole kirgiisid miski koorilaulurahvas, kaugel sellest. Ühel vanakraamiturul oli ta leidnud ka müügil Harju Elu numbreid.
Kõrgõzstan on koos Ukrainaga need ainsad NSV Liidu endised vabariigid, kus on 25 aasta jooksul toimunud kaks revolutsiooni. Selle tagajärjel on Kõrgõzstan ainuke demokraatlik riik Kesk-Aasias. No ehk mitte täitsa, aga enam-vähem siinses kontekstis – siin toimuvad ikkagi täiesti vabad parlamendivalimised (siin on üle 160 partei) ning kohalik meedia on ka ikka täitsa vaba.
Klanniühiskonnas tundub see uskumatu, aga siin on suudetud leida teatud tasakaal presidendi, parlamendi ja valitsuse vahel. Kõik suuremad klannid on nii-öelda söönud ja sellel tasakaalul püsibki valitsemine.
Ma ei tea, kui suur lohutus see on tavalisele inimesele, kes teenib keskmiselt 6000-10 000 somi (65-130 dollarit) kuus. Nendega rääkides tundub, et nad on siiski uhked oma saavutuse üle, kuigi muidugi tahavad nad kõik, et see väline demokraatia materialiseeruks ka paremaks eluks.
Kohalik kingsepp Ulan väitis, et teenib kuus 800 somi (80 dollarit) ringis ja ütles et talle jätkub. aitab veel lapselapselegi! Sirge samm, eestlased!
Kingsepp Ulan. Foto: Raigo Pajula
Mulle tundub – ja paistab, et seda arvavad ka paljud kohalikud – et Kõrgõzstan tegi kohutavalt vale valiku, et nad selle aasta alguses liitusid Venemaa juhitud Euraasia majandusliiduga (veel on seal Kasahstan, Valgevene ja Armeenia).
See on nende niigi nõrga majanduse täieliku löögi alla pannud. Kõrgõzstan elab sisuliselt väikekaubandusest. Biškeki külje all asus varem Kesk-Aasia suurim turg Dordoi, kuhu kohalikud tassisid kokku Hiina ja Türgi träni. Kõik naabrid käisid seda ostmas. Nüüd tolliliidus sulab see kunagi linna-mõõtu turg nagu lumi.
See liitumine oli selgelt poliitiline projekt, kus kirgiisid jäid Venemaa räige surve alla. Kirgiisis elab kuus miljonit inimest, kellest pool miljonit (peamiselt mehed) töötavad võõrtöölistena Venemaal. Venemaal oli seetõttu kerge kirgiise munepidi pigistada. Võõrtööliste viibimine oleks lihtsalt väga keeruliseks muudetud. See oleks raudselt kaasa toonud Kõrgõzstanis suured rahutused. Nii lihtne oligi. Muidugi ma räägin lihtsustatult seda asja, aga üldjoontes on see nii.
Üldise vaesuse taustal paistab silma Biškekis metsik autode hulk. Lexus on siin rahvaauto! Mudelid on küll eurooplastele tundmatud, aga ma olen kindel, et kuskil Euroopas ei näe Lexuseid nii palju. Mõtled nende keskmise palga peale, siis vaatad tänaval sõitvaid autosid ja tunned ennast lollina. Ei saa aru.
Nagu üks tuttav ütles: kirgiisil ei pruugi maja ega korterit olla, aga auto peab olema. Nomaadid ju!
Autod on kusjuures veel üks asi, millele Euraasia liit paneb kõva paugu, sest Euroopa ja Jaapani (üldse muidugi kõigile välismaa omadele) autodele on peale pandud üüratu tollimaks. Ostke aga Vene Ladasid või siis samas tehases tehtavaid Chevrolet'isid. Huvitav oleks vaadata, kuidas paari aasta jooksul inimesed siin sellele reageerivad.
Biškekis on huvitav, et kohalikud kirgiisid – ka noored – räägivad omavahel peaasjalikult vene keeles. Noorte seas pidi küll olema teatav rahvuslikkuse tõus, aga ikkagi pealinnas on vene keel au sees. Venelasi pole kusjuures palju: nagu enamuses Kesk-Aasiast lahkusid nad massiliselt 1990ndate alguses. Maal on muidugi hoopis teine pilt – seal on vastupidi probleem, et noored ei räägi enam mingit keelt peale emakeele. Mäletan seda juba varasemast. Suurt midagi muutunud pole.
Kui kellelegi kõlbab minu soovitus, siis kui keegi tahab Kesk-Aasiasse puhkama tulla, siis valige kindlasti Kõrgõzstan. Niivõrd ilusaid ja mitmekesiseid mägesid ei leia te maailmas kusagilt! 12 punkti soovitus! Ja ärge unustage – see on meile viisavaba maa.
Ma olen Kõrgõzstani fänn juba 2008 aastast, kui siin esimest korda käisin.
11.10.
Pamiiride eelmäestikest Dušanbesse tagasi jõudes hakkas meiega väikest viisi juhtuma. Pidime endale mõneks päevaks korteri leidma, kuni lendame edasi Biškeki. Kasutasime juba teist korda saidi trip.tj teenust, kust saab peale hotellide üürida Dušanbes ka kortereid.
Enamus kortereid on seal saadaval minimaalselt kuuks ajaks, aga leiab ka päeva kaupa. Julgen soovitada.
Ühesõnaga leidis meie sidemees Hassan üllatavalt mõistliku hinnaga päratu korteri otse südalinna nn. Moskovski dom'is. Kes Dušanbed teab, siis see asub kohaliku Twin Toweri vastas üle Rudaki bulvari. Uhke maja, kus elamine on staatusesümbol kohalikele, lisaks elab maja ees parkivate autode järgi otsustades seal ka üksjagu diplomaate. Eliitmaja.
Läksime 7. korrusel asuvat korterit vaatama. Trepikotta sisenedes oli juba tunda vinguhaisu ja peagi hakkasid ka karjuvad mehed trepist alla jooksma. Meie ootasime lifti, aga uudishimu sai võitu ja otsustasime jala üles minna, et vaadata, mis ja kui kõvasti põleb. Selle lühikese ajaga läks vinguhais oluliselt tugevamaks ja tark inimene Raigo otsustas alla jääda ja oodata, kuni suitsu vähemaks jääb.
Hassan väitis, et midagi hullu ei saa olla ning lihtsameelne nagu ma olen, läksin temaga koos üles. Korteris tingisime veidi hinna üle, aga saime kokkuleppele. Hassan läks oma üle tee asuvasse kontorisse wi-fi ruuterit tooma ning ma pidin ta ära ootama.
Hakkasin asju lahti pakkima ning kuskil 5 minuti pärast läksin uksele vaatama, kuidas vinguga lood on. Koridor oli tossust paks, ajas köhima ja virutasin ukse kinni. Läksin rõdule vaatama, mis värk on. Neljanda korruse koridori aknast tuli paksu musta suitsu. Trepikoja sissekäigu katusel lõõmas suur vaip, mille keegi oli aknast välja visanud.
Ühesõnaga ei pääsenud ma sealt seitsmendalt korruselt enam kuhugi – kuni tulekahju pole ära kustutatud. Kõõlusin aknal ja proovisin aru saada, kui kaua sellega läheb. Raigot polnud näha. Pärast selgus, et ta läks vaatama teisele poole maja, kus olid põleva korteri aknad. Seal oli ikka täielik möll olnud, tuleleegid lõid mitme meetri kaugusele akendest välja. Korter põles täiega.
Aga mina seda kõike ei teadnud. Mõtlesin, et ju mingid kaltsud põlevad, et kohe tulevad tuletõrjujad ja lõpetavad pulli ära.
Pidi tükk aega ootama, kuni hoovi sõitis esimene tuletõrjeauto. (Ega see lihtne polnud, sest hoov oli autosid muidugi täis pargitud.) Aga kus sa sellega, et oleks kustutama hakatud! Auto seisis mõnda aega, mehed jooksid ja siis… sõitis minema. Musta suitsu tuli aga järjest rohkem, meie korteri koridoris oli juba ka päris korralik ving. Elekter oli välja lülitatud. Hea, et väike taskulamp oli kaasas, selle abil nägi ikka liikuda.
Korjasin kõik meie asjad rõdule (kinnine, aga õnneks aknad käisid lahti) ja hakkasin juba kergelt närvi minema. Allah teab, millal ma siit minema saan. Erilist hirmu siiski polnud, sest aknad olid kõik lahti.
Umbes 20 minuti pärast ilmus tuletõrjeauto uuesti (esimene kord unustati vett võtta?) ja seekord läks ka kustutamiseks. Voolik lekkis muidugi nagu purskkaev, aga midagi sealt londist jõudis ilmselt ka põlevasse korterisse, sest 10-15 minuti pärast oli kõik ära kustutatud ja poole tunni pärast ka ving korterist ja koridorist nii palju kadunud, et sai vähemalt alla minna. Pärast käisime korterit vaatamas, see oli seest täiesti ära põlenud.
Raigo Pajula tegi põlengust ka väikse, aga väga iseloomuliku video
Jaanus Piirsalu blogi: kodu Allikas: Postimees
Ma ise tegin rõdult video sellest, mis toimus maja ees, kui välja toodi üks ära minestanud naine. Siit on ka hästi näha «eliitmaja» sisehoovi ja ümbrust.
Jaanus Piirsalu blogi: tulekahju Allikas: Postimees
Minu video peale jäi ka see, kuidas peale kustutamist tulid Raigole ligi mingid erariides mehed ja nõudsid talt fotode-videote ära kustutamist. Aga eks Raigo ole kaval ja kogenud.
Jaanus Piirsalu blogi: kahjutuli Allikas: Postimees
10.10
Olen võlgu lubatud jutustuse meie käigust Baljuvonis. Meie peamine eesmärk Tadžikistanis on uurida, kuidas tegelikult edeneb maailma kõrgeima tammiga (330 meetrit, kui peaks valmis saama) hüdroelektrijaama ehitamine Rogunis. Valmis saab see aga ja lahendab tadžikkide elektriprobleemid Allah teab millal.
Inimestel oleks aga vaja saada elektrit üsna kohe, sest raske on 21. sajandil ette kujutada elu nii, et suur osa aastast (sügisest kuni kevadeni) saad sa elektrit 4-8 tundi päevas. Tadžikistanis see nii aga on, välja arvatud pealinnas Dušanbes.
Baljuvonis käisime vaatamas, kuidas edeneb mini-HEJ jaamade ehitamise projekt. Sellega tegeleb seal Tadžiki valitsusväline organisatsioon nimega Bargi Sabs (tõlkes «Roheline leht»), keda aitab selles töös sakslaste Welt Hunger Hilfe.
Meil oli vaja sõita kišlakki nimega Shaidon, mis asus Baljuvonist 36 km kaugusel. Meie mõistes rajoonikeskusesse Baljuvoni viis lähimast suuremast linnast Dangara (kohaliku valitseja Emomali Rahmoni sünnikoht) kehv, Nõukogude ajal ehitatud, enamasti asfalteeritud tee. Vähemalt oli see aga sõidetav. Baljuvonist edasi lõppes aga tee ära.
Shaidoni sõit käis mööda suvel ära kuivanud jõe põhja. 36 km sõitsime täpselt kolm tundi. Rentisime selleks UAZiku, mis ongi ilmselt kõige õigem sõiduriist sellisel teel. (Teine levinud «takso» on seal Gaz-66 veok.) Ma ei hakka pikemalt kirjeldama, miks me sõitsime tervelt kolm tundi Tallinnast Koseni, vaadake parem Raigo Pajula videot sellest sõidust.
Jaanus Piirsalu blogi: jõgi Allikas: Postimees
Shaidon ise oli selline maailma-otsa kišlakk, nagu ma seda ette kujutasin. Siin poseerib kišlaki peaväljakul kohalik austatud mees:
Foto: Raigo Pajula
Kohapeal näidati meile kahte minielektrijaama. Üks neist oli 5 KW ja oli selleks, et kohalik puusepp saaks aastaringselt oma elektrilisi tööriistu kasutada ning teine oli 1 KW ja mõeldud selleks, et kohalik õmbleja saaks aastaringselt oma elektrilist õmblusmasinat kasutada. Mõlemad andsid 220 V. Ma kirjutan sellest projektist seoses Roguni-looga Postimehes peagi pikemalt. Kuid põhimõtteliselt kulutati mitu tuhat eurot selleks, et 2 perele sissetulek kindlustada. Abi seegi.
Tadžiki võimud on ise ka püüdnud sealkandis ehitada vähe suuremaid, ikka terveid kišlakke varustavaid hüdroelektrijaamu, aga ühel juhul projekteeriti veekogumise süsteem valesti ja teisel puhul unustati elektriliinid ehitada. Mõlemad seega seisavad.
Kõige rohkem hämmastust tekitas meis hoopis see, et Bargi Sabs teeb oma teise suunana kohalikele efektiivsemaid puuküttega ahjusid. See on päris mõtlemapanev, et kohalikud ei oska peale mitmesajandilist kogemust ehitada normaalseid ahje ning seda tuleb neile 21. sajandil õpetada!
Need on sellised saviahjud, millel kohalikud teevad süüa. Maju nad ahjudega ei küta, talvine külm aeg elatakse lihtsalt lõdisedes üle.
Söögitegemiseks mõeldud traditsiooniliste ahjudega on see probleem, et need lihtsalt raiskavad kuumust ning toidu jaoks kulub tohutult puid. Lisaks ajavad need tohutult suitsu sisse. Väga ebaefektiivsed ühesõnaga. Puudega on sealkandis aga juba suur probleem, sest metsik elanike juurdekasv (igas peres vähemalt alati 6-8 last, tihti rohkemgi) lihtsalt on metsad hävitanud.
Pealegi on söögitegemine ja ahjudega jamamine olnud alati naiste mure ning kohalikud mehed pole ahjuprobleemi kunagi tõsiselt võtnud.
Sellesama Shaidoni puusepa Ilhomi (kellele ehitati see mini-HEJ) juures seisis juba uus ahi ning ta rääkis, et kui varem kulus tema kaheksa lapsega pere jaoks ühe laari plovi tegemiseks viis kilo puid, siis efektiivsema ahjuga saab läbi juba viis korda vähema puuga. Ilhomi naine pidi igatahes väga rahul olema.
Foto: Raigo Pajula
Foto: Raigo Pajula
Ülemisel fotol on näha vahe vana, traditsioonilise ahju (vasakul) ja uue, efektiivsema ahju (paremal) vahel. vähemalt väliselt. Alumisel fotol näitab Ilhom meile uut ahju juba niiöelda tegevuses.
Bargi Sabs ei jaga ahje kohalikele tasuta, vaid müüb 300 somoni (umbes 32 eurot) eest. Kohalike jaoks on see tegelikult suur raha, paljude jaoks on see sealkandis enam-vähem kuusissetulek. Veendusime veelkord, et Tadžikistan on väga-väga vaene maa. Ja siis mõelge veel sellepeale, et 25 aastat tagasi elasime me nendega ühes riigis…
Selle vaesuse kirjeldamiseks on parim näide ilmselt Shaidoni haigla. Tegelikult on seda haiglaks muidugi raske nimetada.
Haigla peaarsti asetäitja Abdumutolib Rahmonov näitas meile oma valdusi: kolm palatit ja sünnitustuba. Palatites olid ainult reformpõhjaga raudvoodid, tumbad, kapp ja teekannud. Ja kõik! Ühes palatis seisis nurgas roostetanud tilgutihoidja.
Niiöelda sünnitustuba oli veel sürreaalsem. toas oli tavaline kirjutuslaud, günekoloogilise tooli moodi asi (millel siis võeti ka sünnitusi vastu) ning rauast, kohati roostetanud ja kõverate pulkadega titevoodi. Ei mingeid ravimikappe (kui ravimeid pole, siis pole muidugi ka kappi vaja) ega isegi kraani ja kraanikaussi! Aastas võetakse nii vastu 50-60 sünnitust.
Foto: Raigo Pajula
Foto: Raigo Pajula
Ülemisel fotol on palat ja alumisel «sünnitustuba» koos doktor Rahmonoviga.
Kindlasti tekib nüüd küsimus, et mis arstiabi sellises «haiglas» üldse saab anda. Rahmonov ütles, et nemad teevad ainult süste. Mingeid operatsioone seal teha muidugi ei saa. Ravimid praktiliselt puuduvad. Nägime ühel laual pakki malaariavastaseid vaktsiine. Raigo küsis üllatunult, et kas teil on siis siin malaaria? Peaarsti asetäitja vastas, et malaariat muidugi pole, aga kuna muid ravimeid pole, siis tehakse soovijatele malaaria-vastaseid süste. No et midagigi teha…
Kui on mingi vähegi raskem haigus või terviseviga, siis peab sõitma Baljuvoni, milleks tuleb rappuda kolm tundi mööda kive teel läbi jõepõhja. Ühesõnaga: vaene peab olema puruterve.
«Haigla» kolme arsti palk on 800 somonid (100 dollarit), peaarst saab 1200 somonid (150 dollarit). Arsti palk pidi niigi olema kaks korda kõrgem küla keskmisest sissetulekust.
06.10.
Miks tohib Tadžikis pidada pulmi vaid 3 tundi?
Oleme mõned päevad maal, Dušanbest 180 km kaugusel asuvas Baljuvoni väikelinnas (Hatloni oblast, pealinn Qurgan-Teppe, tuntud ka Nõuka-aegse nimega Kurgan-Tjube). Kes kaardi pealt tahab otsida, siis see jääb Dušanbest allpool asuvast Dangara linnast kirdesse.
Baljuvonis lõppevad teed ära. Õigemini viib siia 60 km kehva teed, aga Baljuvonist edasi mööda orgu saab põhimõtteliselt sõita vaid mööda jõesängi, kui see on enam-vähem kuiv. Õnneks suur osa aastast on see nii.
Näiteks meie käisime autoga 36 km kaugusel asuvas Shaidoni kišlakis. Kui seda sõitu millegagi võrrelda, siis ehk nii, et kui te kujutate ette ära kuivanud Väinamerd ning te peate mööda merepõhja Rohukülast Heltermaale sõitma. Ma kahjuks ei tea, kui kivine on Väinameri põhi, aga Suhobi jõe (tõlkes «punane vesi») säng oli küll selline, et kui iga rahnu saaks müüa kalliskivi hinnaga, siis piisaks ainult sellest 36 km lõigust, et teha kõigist Tadžiki elanikest miljonärid.
Baljuvonis endas elab paar tuhat elanikku, aga selle ümber on mägedes ja orgudes palju külasid ehk kišlakke, kus elab kokku kindlasti rohkem inimesi. Tavalises väikses kišlakis on nii kümne majapidamise ümber, aga elanikke võib ikkagi olla sada inimest. Keskmises tadžiki peres siinkandis on 6-8 last, aga räägiti ka, et 14-18 lapsega pered pole haruldased. Pluss ema-isa, vahest ka vanaemad-vanaisad ja tulebki ühes peres kümme inimest lõdvalt kokku.
Lastetegemisele ei pane siin loomulikult keegi kätt ette. Kui tüdruk või õigemini siinse arusaamise järgi juba noor naine saab 18 ehk on keskkooli ära lõpetanud, siis ta ka mehele pannakse. Selles küsimuses reeglina pikka juttu ei ole. Kui oled 21-aastane abielus naine, siis on sul tavaliselt juba kaks last.
Demograafiast saab – tegelikult on juba saamas – Tadžikistani jaoks suur probleem, mis mõjutab neid igas valdkonnas. Loomulikult ka väga meie põhiteemat vett.
Pulmadega on muide Tadžikistanis eriline lugu. Kuna see on noore inimese ja ka tema pere jaoks kõige olulisem sündmus, siis selle tähistamine on täitsa pöörane. Vaesemad pered hakkasid peo korraldamiseks isegi tuhandeid dollareid laenu võtma, mille tagasimaksmisega oldi pärast püsti hädas – eriti kui Allah õnnistas paljude poegadega. Peod läksid muudkui suuremaks, ühesõnaga läks rahvas pulmade pidamisega täiesti lolliks. Siis tegi Tadžiki valitsus sellise triki, et kehtestas pulmadele piirangu – kesta tohib pidu peale registreerimist maksimaalselt kolm tundi ning külalisi tohib olla maksimaalselt 150 inimest.
Linnades pidavat neid piiranguid rangelt jälgitama, vastavad ametnikud seisavad peaaegu vaat et kell peos ja teevad vajadusel trahve. Muidugi ka restoranid ise jälgivad ajapiirangut hoolega, sest kui kolm tundi on läbi, saab ühe pulmaseltskonna välja visata ja uue sisse lasta. Linnarestoranidele on seadus väga kasulik.
Sealsamas Baljuvonis sain aru, et maal nii rangelt piirangut ei jälgita. sest nagu üks kohalik ütles: «Kuidas ma ütlen sugulastele, et ära sina tule mu pulma!»
Sama mees rääkis, et tema pulmas oli mõned aastad tagasi 1000 külalist! Esiteks olevat tal sugulasi väga palju, teiseks oli ta kooliajal käinud neljas erinevas koolis ning ta kutsus kõik oma arvukad klassivennad koos peredega samuti peole. Piirangust pääsemise trikk on selles, et pulma mitteametliku osana korraldatakse kontsert, kuhu saab tulla igaüks.
Baljuvonis räägiti – ja ilmselt on sama reegel ka mujal Tadžikistanis maapiirkondades – et pulma korraldamine käib nii, et peigmees annab pruudile (ja tema perele) 2500 dollarit, mille eest peab too siis tegema kõik pulma ettevalmistused: ostma endale riided, ehted, korraldama söömingu jne. Peigmees pulmade korraldamisega praktiliselt kokku ei puutu.
Kuulsin ka sellist lugu, kuidas vaesemad pered laenavad pulmadeks kohalikust poest joogipoolist (limonaadist kuni alkoholini), mis pannakse peo ajal laudadele laiali. Kõik mis järgi jääb, viiakse poodi tagasi ning siis makstakse reaalselt ära joodud pudelite eest.
Väga vaene kant. Keskmised sissetulekud kohapeal on väga madalad. Kui Venemaal olid head ajad, siis käisid enamus mehi siit Venemaal tööl ja siis olid ka siin head ajad. Praegu on palkadega sellised lood, et koolis ja haiglas – kohalikes suuremates asutustes – on palgad 600-800 somoni (70-90 eurot) ja see määrab taseme ka muudele palkadele. Siin on tuhat somoni (115 eurot) juba väga korralik tasu.
Baljuvonis on internetiga suuri probleeme. Nii et homme jätkan samast kohast ja loodetavasti pikemalt.
Puude korjamine vähestest alles jäänud metsadest (üks näide demograafilise olukorra mõjust) on poiste igapäevane ülesanne, truu eesel kõigil abiks. Foto: Jaanus Piirsalu
04.10.
Kuidas sõita veendunult teadmata suunas ja Uber Dušanbe moodi
Tänase päeva kangelased on Dušanbe taksojuhid. Ei saa jätta neist rääkimata. Võõras linnas puutud tahes tahtmata taksojuhtidega alati palju kokku. Muidugi ei tohi teha seda viga, et hakkad taksojuhtide põhjal hindama ülejäänud tadžikke.
Taksosõit on Dušanbes kaunikesti odav. Kui oskad veenvalt kaubelda, siis saad praktiliselt igale poole, ka linna serva 10-15 somoniga, mis teeb 1,2-2 eurot.
Aga hinna üle kauplemine on kõige kergem asi. Keerulisemaks läheb siis, kui oled selgeks teinud kuhu tahad, hinnas kokku leppinud ja sisse istunud.
Taksojuht kimab minema mingis suunas, aga hiljemalt viie minuti pärast hakkab küsima, et mis koht see täpsemalt oligi, kuhu sa tahad sõita ning kas sa tead, kus see asub. Ega siis ükski lugupidav taksojuht (õigemini suvaline mees autoroolis) ei tunnista sulle, et tal tegelikult pole aimugi, kuhu on vaja sõita.
Ja siis hakkab pihta – iga suvalise auto juures peetakse kinni, aken keritakse alla (loomulikult juhi kõrvalistujapoolne) ning siis hakkab kisa saatel üle sinu pea ilge arutamine teiste autojuhtidega, et mis koht see selline on. Vahepeal vaatavad kõik sinu poole küsivalt ja sa pead püüdlikult uuesti seletama, kuhu sa tahad sõita. siis algab jälle karjudes seletamine ja kätega vehkimine: osad näitavad ühele poole, samal ajal kui teised vehivad veendunult vastassuunas.
Niimoodi peatutakse mitu korda. Samal ajal seletab «taksojuht» üle muusika karjudes, et mida tema kõik mõtles, kui ma rääkisin, kuhu ma tahan sõita. Et kuidas tal vanaema kunagi elas kuskil seal, aga seda kohta enam pole, eriti pärast seda kui tema sõber Vafo abiellus ning tal sündis poeg, kes on nüüd juba 18-aastane ning plaanib abielluda ning on üldse vohh! selline kutt.
See ei puuduta muidugi kuidagi enam minu sihtkohta, aga see pole enam tähtis.
Nüüd me oleme juba ära õppinud, et kui «taksojuht» on 5 minutit sihitult tiirutanud ja vähemalt kahel korral sama lollide kolleegide käest teed küsinud, siis me lihtsalt astume «taksost» välja ja hakkame uut otsima. Vahel olemegi leidnud asjalikuma juhi.
Oleme õppinud juba vältima nooremapoolseid «taksojuhte», sest need ei saa reeglina vene keelest eriti aru. Koolis pole õppinud ega Venemaal tööl käinud. Kurb tõsiasi, mida juba 2008 aastal Kesk-Aasias reisides märkasin: nooremad ei oska mitte mingeid keeli.
Lisaks avastasime, et juhtidel on raskusi arusaamisega paaris- ja paaritutest numbritest. Täna juhtus kaks korda, et andsime juhile konkreetse aadressi, sõidame. Meile vajalik maja on paarisnumbriline ja asub vasakut kätt, aga juht uurib püüdlikult paremal pool asuvaid paarituid numbreid.
Seletame, et kuule mees, meie maja on paarisnumber ja sellepärast ei saa asuda paremal. Noogutab, nagu nad kõik siin, ja jätkab otsimist ikka seal. Lööme käega, sõidame edasi ja natukese aja pärast hakkabki taksojuht hädaldama, et kuulge, pole siin sellise numbriga maja!! No ei ole ju! Täielik lollide kooli tunne.
Oleme siiski igale poole peale selliseid seiklusi kohale jõudnud, vahest küll isegi pooletunnise hilinemisega, aga õnneks ei tee ka kohalikud ametnikud ajast siin suuremat numbrit.
Dušanbes on nähtus, mille me Raigoga ristisime Dušanbe Uberiks. Linna levinuim ühistransport on vanad head maršrutkad. aga lisaks neile sõidavad ka suvalised tüübid sõiduautodega sama liini, panevad esiklaasile marsruuttakso numbri ning korjavad inimesi peale veidi kõrgema hinna eest. Näiteks paned autole klaasi alla number 2 ja sõidad number 2 maršrutkaga sama liini. Kui tavaline «kutsikas» maksab 1 somoni (12 eurosenti), siis sellised kohaliku Uberi-mehed võtavad 3 somoni (36 eurosenti).
Tallinnas näeks see välja nii, et ma hakkaks oma autoga sõitma mööda 4. trollibussi liini Mustamäelt kesklinna ja tagasi. Paneks oma autole esiklaasi alla suurelt nr 4 ning korjaks peatusest auto täis, igaüks maksaks mulle 2 eurot ning nad saavad igal poole maha minna, kus tahavad, aga rangelt mööda trolliliini pidi. Ja muudkui uhaks edasi-tagasi.
Me võtsime paar korda sellise «liinitakso». Ja siis juhtus ka sedagi, et kui meil oli vaja sõita tegelikult mujale kui «liin» ette nägi ja et me olime ikkagi maksujõulised kliendid, siis andis taksojuht teistele sõitjatele raha tagasi ja nad, vaesekesed, visati lihtsalt «taksost» välja.
Veidi ka kohalikust kodanikuühiskonnast.
Rääkisime ühe sel teemal targa inimesega. Tema väide oli konkreetne – Tadžikistanis käib nagu paljudes endistes NSV Liidu autoritaarsetes riikides teadlik kodanikuühiskonna väljasuretamine.
Tadžikistanis pidi olema suurusjärgus 2000 meie mõistes MTÜd, aga enamus neist liigub sulgemise suunas. Pole mõtet tegutseda, sest pole raha, tegevus on raskendatud ning võimude suhtumine väga negatiivne, eriti regioonides. Kõigiti pidi olema tunda, et võimud kahtlustavad just kodanikuorganisatsioone müütilise «värvilise revolutsiooni» ettevalmistamises.
Peamised tegutsevad MTÜd pidid olema hariduse ja tervishoiu valdkonnas, kuna need tegutsevad poliitikast võimalikult kaugel. Aga õiguskaitse, sooküsimused, meediavabadus – need on alad, kus tegutsev MTÜ võib olla kindel, et enam kaua olla neid ei lasta.
Eesti välisministeerium muide toetab ka rahaliselt MTÜde tegevust Tadžikistanis. Minu üleskutsele vastas Margit Säre Peipsi Koostöö Keskusest, kes saatis infot projektide kohta Pamiirides, mida välisministeerium läbi nende rahastab.
Praegu lõpetavad peipsilased projekti «Kogukonnapõhine naisettevõtlus Tadžikistanis – Lääne-Pamiiri rahvuslike käsitöötoodete arendamine». Enne seda oli aastatel 2014-2015 projekt «Lääne-Pamiiri loodustoodete ja ökoturismi sektori areng – kogukonnapõhise naiste väikeettevõtluse toetamine Tadžikistanis».
Eelmise aasta novembris osalesid Pamiiri käsitöötootjad näiteks Mardilaadal Tallinnas, toimus Pamiiri käsitöö töötuba ja Tadžiki õhtu Tartus. Lisaks on praeguse projekti raames toimunud turundustegevusi. Peipsi Koostöö Keskus on Pamiiri naiskooperatiivile ostnud villa kraasimis, ketramis- ja ka tikkimismasina.
(Keda huvitab, siis siit saab rohkem infot: http://www.ctc.ee/kaimasolevad-projektid/naiste-vaikeettevotluse-toetamine-tadikistanis).
03.10.
Vaene riik, kallis internet
Astun Dušanbe lennujaamast välja ja tahan suitsu ette panna. «Ära seda küll tee, miilits teeb sulle trahvi siin,» hoiatab hoolitsevalt mulle külge kleepunud kohalik taksojuht.
«Õues ei tohi suitsu teha?» imestan. «Lennujaamas ei tohi meil!» kinnitab ta. «Näe, mine sinna nurga taha.» Imelik on seda vaadata, aga tõepoolest isegi ükski taksojuht ei tee lennujaama ees suitsu.
Sada meetrit eemal leian nurga tagant klassist putka, kus tohib suitseda. Pime, vihma sajab, mitte ühte inimest pole näha. Kirun isegi Euroopast karmimat suhtumist, aga kuulekalt lähen sisse. Esimene mulje Tadžikistanist on siis selline – tervist hindav maa.
Kuigi Tadžikistan oli meie pikaaegne saatusekaaslane Nõukogude Liidus, siis ma kahtlustan, et ega väga paljud Eestis selle maailma ühe mägisema maa (Pamiirid - maailma katus!) edasise käekäiguga viimase 25 aasta jooksul kursis pole.
Niisiis, Tadžikistan on tänaseks kõige vaesem riik endise Nõukogude Liidu 15 vabariigist. Maailmapanga andmetel oli nende GDP per capita eelmisel aastal 925 dollarit ehk 824 eurot (aga ega Kõrgõzstan neid väga palju ei edesta oma 1100 dollariga).
Ma arvan, et võib öelda küll – iseseisvus tabas seda 7,5 miljoni elanikuga riiki 1991 aasta sügisel nagu välk selgest taevast. Tadžikistani majandus ega sotsiaalne süsteem ei olnud kuidagi mõeldud iseseisvalt hakkama saamiseks.
Kõlab karmilt, aga Nõukogude aeg oli Tadžikistani inimeste elatustaseme jaoks suhteliselt hea ja läheb veel hulk maad, kuni selleni tagasi jõutakse. Kõige hullem oli ilmselt totaalne ajude äravool peale sunnitud iseseisvust. Kui venelased riigist 1990ndate algul massiliselt lahkusid, siis sellega kadus riigist ka väga suur osa intellektuaalsest võimekusest.
Balti riike sõimab Venemaa nagu jaksab venelaste väidetava tagakiusamise eest, aga meie venelased ei ole kunagi Eestist massiliselt ära sõitnud. Tadžikistani elanikest moodustasid 1980ndatel venelased üle kümne protsendi, tänaseks on neid siis jäänud napilt üks protsent.
Venelaste Tadžikistanist lahkumise, õigemini põgenemise, peamine põhjus oli pärast iseseisvumist puhkenud kodusõda. Tadžikistan elas üle endise NSVL Liidu vabariikidest kõige karmima kodusõja (Moldovas ja Gruusias oli see kõik suurusjärgu võrra väiksem). Ainuüksi 1993. aasta kevadel hukkus Tadžikistani kodusõjas erinevatel hinnangutel 50-100 000 inimest, aga täpset arvu ei tea keegi. Oma kodudest olid sunnitud põgenema ligi miljon inimest. Lõppes konflikt alles 1997. aastal.
Kodusõja põhjus oli vastaseis ühelt poolt nõujaaegse kommunistliku partei endiste juhtivate tegelaste ning teiselt poolt kohaliku Rahvarinde ja islamiliikumiste vahel. Umbes nagu Eestis oleks hakanud 1991. aastal kodusõda Moskvast naasnud Karl Vaino ja Edgar Savisaare pooldajate vahel.
Sõja tulemusena tuli võimule endine sovhoosijuht Emomali Rahmon (siis veel Rahmonov), kes püsib Tadžikistani presidendina siiani. Peale Usbeki diktaatori Karimovi surma on suhteliselt noor, 63-aastane Rahmon nüüd Kasahhi presidendi Nursultan Nazarbajevi (tema on 76-aastane) järel kõige kauem pukis püsinud Kesk-Aasia valitseja.
Kui 1990ndate lõpus isegi paistis, et Tadžikistanist võib peale kodusõda saada isegi mingi määral demokraatlik riik, siis täna on see selgelt autoritaarne maa, kus presidendi sõna on A ja O.
Rahmon kannab ametlikku tiitlit «Rahu ja rahvusliku ühtsuse rajaja, rahvuslik liider».
Lendasin Dušanbesse kohaliku lennufirma Somon Air lennukiga. Lennufirma pardaajakiri algas 15-leheküljelise reportaažiga, millega tegeles ja kus käis eelmisel kuul Rahmon. Läbi teksti oli seejuures kõikjal see tiitel tema nime ees pikalt välja kirjutatud. «Rahu ja rahvusliku ühtsuse rajaja, rahvuslik liider Emomali Rahmon tegi seda ja käis seal».
Selge see, et kõik vähegi tähtsamad ametid riigis jagatakse mitte inimeste oskuste järgi, vaid vastavalt läheduse astmele rahvuslikule liidrile. Rahmoni mõlemad pojad töötavad juhtivatel kohtadel presidendi administratsioonis ja tema tütar on parlamendi üks juhte. Hiljuti muudeti põhiseadust spetsiaalselt nii, et tema vanim poeg saaks järgmistel presidendivalimistel kandideerida.
Põgusa mulje põhjal tundub, et valdav enamus kohalikke on vaatamata vaesusele sellega üsna rahul. Põhiline põhjendus on, et peaasi, et poleks enam sõda. 1990ndad on inimestel hästi meeles, kui verepulmi korraldati otse Dušanbes kesklinnas. Mõnes mõttes meenutab selline suhtumine mulle hulga rohkem tuttavat Venemaad, kus on ju ka üldine suhtumine Putini valitsemisesse: olgu mis on, aga peaasi, et ei tuleks tagasi 1990ndate kaost.
Poolepäevase Dušanbes viibimise peamine üllatav mulje on see, kui kallis on sellel vaesel maal internet. Üürisime täiesti kesklinnas korteri (100-ruudune heas korras korter eliitmajas maksab 50 dollarit öö. Dušanbes pole kerge leida viisakat elamist). Tahtsime kindlasti sellist, kus oleks ka wi-fi. Leidsime, et internet maksab 10 dollarit päev!! Eestis saab sama hinnaga sisuliselt kuuks ajaks koju interneti.
Minu väga nõutu näo peale seletas kortereid üüriva firma esindaja, et «meil ongi siin internet kallis, sest meil endal ei ole internetti, see tuleb kõik Hiina kaudu».
Kui nüüd midagi positiivset leida, siis viisa saamine on võrreldes mu eelmise reisiga siia 2008 aastal ning võrreldes teiste -stanidega tehtud imelihtsaks. Seda saab teha interneti (!) teel ning see võtab aega ainult ühe päeva. Maksab viisa, tõsi küll, 50 dollarit. (Kui tahad Pamiiridesse minna, siis lausa 70 dollarit.)
Ehk on see põhjus, miks ÜRO Travel Barometer'i andmetel oli Tadžikistan kõige kiiremini kasvav turismi sihtpunkt maailmas Paraguay järel. (Kolmas on Jaapan, neljas üliväike, 1109 elanikuga Okeaania saareriik Niue ja viies Island.)
Ülemisel fotol on Tadžikistanile iseloomulik, mägine vaade Dušanbe lähedalt. Isegi Dušanbe asub üle 800 meetri kõrgusel merepinnast.
Teisel fotol on kodune, rukkililledega tass Dušanbe kohvikust.
Foto: Jaanus Piirsalu
Foto: Jaanus Piirsalu
Jaanus Piirsalu Kesk-Aasia blogi
Konfliktid vee pärast on maailmas kasvav probleem ning Kesk-Aasia vabariigid kujutavad endast tulevikumurede jaoks head näidet. Reisi ajal peab Jaanus Piirsalu koos fotograaf Raigo Pajulaga blogi, milles nad jutustavad kolme vabariigi igapäevaelust.
Kindlasti on paljudele Eestis huvitav teada, mis on saanud elust nendes riikides, sest me kuulusime 50 aastat koos Nõukogude Liitu, kuigi meil oli väga vähe ühist.
Jaanus Piirsalu ootab meilile jaanus.piirsalu@gmail.com igasugust informatsiooni Kesk-Aasias elavatest ja seal elanud eestlastest või Eestiga seotud inimestest, Eestiga ja Eesti inimestega kuidagigi seotud kohtadest Kesk-Aasias ning Eesti elanike huvitavaid mälestusi Kesk-Aasiast Nõukogude ajast või ka hilisemast.
Blogi täieneb jooksvalt.
Jaanus Piirsalu ja Raigo Pajula sõit toimub koostöös MTÜ Mondoga osana Euroopa Komisjoni poolt rahastatavast projektist Media4Development.


description: Venezuela valitsus ja opositsioon leppisid esmaspäeval kokku kõneluste alustamises poliitilise kriisi lahendamiseks.

title: Venezuela valitsus ja opositsioon leppisid kokku kriisikõnelustes

maintext:
Rahvusliku dialoogi eesmärk on leevendada pingeid pärast seda, kui opositsioon süüdistas president Nicolas Madurot demokraatia jalge alla tallamises, blokeerides nende püüde hääletada tema ametist tagasikutsumise üle.
Kuid kestnud pinged ähvardasid üle keeda, kui võimud tühistasid eelmisel nädalal opositsiooni püüde korraldada presidendi suhtes rahvahääletus.
Ajal, mil opositsioon lubas massimeeleavaldusi ja analüütikud hoiatasid vägivaldsete rahutuste ohu kasvu eest, sekkus esmaspäeval Vatikan.
Paavst Franciscuse erisaadik Emil Paul Tscherrig liitus Caracases valitsuse ja opositsiooni esindajate kohtumisega ning teatas hiljem, et nad nõustusid alustama ametlikke kõnelusi.
Franciscus aga andis sama ajal Vatikanis president Madurole eraaudientsi.
"Ma tänasin teda Venezuela nimel kogu toetuse eest. et lõpuks, kindlasti, saab Venezuelas alata ametlik dialoog opositsiooni ja legitiimse bolivari valitsuse vahel, mida ma juhin," ütles Maduro hiljem televisiooni kaudu edastatud kommentaaris.
Tscherrig ütles Caracases, et osapooled leppisid kokku ametlike kõneluste alustamises 30. oktoobril Venezuela Kariibi mere saarel Margarital.

fasttext_language: et


description: Stockholmi metroos puhkes täna hommikul tulekahju, teatas Rootsi pealinna päästeteenistus.

title: Stockholmi metroos puhkes tulekahju


description: Iraagi välisministeerium kutsus täna välja Türgi suursaadiku seoses Türgi vägede jätkuva kohaloluga Põhja-Iraagis ilma Bagdadi loata, teatas ministeeriumi esindaja.

title: Iraak kutsus Türgi sõdurite kohaolu tõttu välja Ankara suursaadiku

maintext:
Türgi väed asuvad Bashiqa piirkonnas Mosuli lähistel ning Türgi peaministri sõnul jäävad nad sinna hoolimata Bagdadi vastuseisust.
Türgi suursaadikule esitati karmilt sõnastatud protestinoot selle suhtes, mis puudutab Türgi vägede viibimist Bashiqa lähistel ning Türgi juhtkonna hiljutisi ründavaid avaldusi, sõnas ministeeriumi pressiesindaja Ahmed Jamal.
Türgi president Recep Tayyip Erdoğan ütles teisipäeval Iraagi peaministrile Haider al-Abadile, kes kritiseeris Türgi vägede kohalolekut Iraagis enne plaanitavat operatsiooni Mosuli vabastamiseks Islamiriigi (IS) käest, et see peaks oma kohta teadma.
Eelmisel nädalal sõnas Türgi peaminister Binali Yıldırım, et nende väed jäävad kohale, hoolimata Bagdadi valitsuse soovidest.
Olukorda kommenteeris sel nädalal ka USA välisministeerium, mille sõnul saavad välisriikide relvajõud Iraagis viibida ainult selle heakskiidul.


description: Türgi valitsus esitab peagi parlamendile ettepanekud põhiseadusmuudatuse kohta, mis kinnistaksid president Recep Tayyip Erdoğani võimu.

title: Türgi parlamendis tuleb peagi hääletusele uus põhiseadus

maintext:
Valitsus rihib ettepanekutele 550-kohalises parlamendis kolme viiendiku saadikute toetust, mis võimaldaks panna muudatused rahvahääletusele. Referendumi korraldamiseks põhiseadusmuudatuste üle on tarvis 330 saadiku toetust. AKP-l on parlamendis hetkel 317 saadikukohta.
Rahvusliku Liikumise Partei (MHP) liider on viidanud võimalusele, et erakond toetab võimuloleva Õigluse ja Arengu Partei (AKP) ettepanekuid.
«AKP pakutud vajalikud põhiseadusmuudatused esitatakse parlamendile peagi,» sõnas peaminister ja valitseva partei juht Binali Yıldırım erakonna koosolekul.
Muudatused on vajalikud, et kõrvaldada süsteemis valitsev segadus, väitis ta.
Endine peaminister Recep Tayyip Erdoğan valiti presidendiks 2014. aasta augustis ning on iga aastaga oma võimu kinnistanud. Opositsiooni väitel on tema tegevus läinud vastuollu Türgi põhiseadusega.
AKP sõnul on vaja de facto legaliseerida olukord, kus presidendil on riigis kõrgeim täidesaatev võim.


description: Endine USA presidendi julgeolekunõunik Zbigniew Brzezinski kutsus ametist lahkuva Barack Obama administratsiooni üles hoiatama Venemaad, et sissetung Balti riikidesse tähendaks Moskvale sõda.

title: Brzezinski: Obama peaks hoiatama Moskvat sissetungi eest Baltimaadesse

maintext:
«Oma ametiaaja viimastel kuudel peaks Obama administratsioon eraviisiliselt kordama Venemaale, et igasugune sissetung Baltimaadesse tähendaks sõda. Mitte ähvarduse, vaid tõsiasjana,» kirjutas Brzezinski täna oma Twitteri kontol.
Mure Balti riikide julgeoleku pärast kasvas pärast Venemaa 2014. aasta Krimmi anneksiooni. Varem sel aastal käivitas samateemalise diskussiooni USA vabariiklaste presidendikandidaadi Donald Trumpi avaldus, et ta kaitseks Balti riike vaid juhul, kui need NATO ees oma kohustusi täidaksid.
Moskva on korranud, et tal pole mingit kavatsust naaberriikidesse tungida, ning süüdistanud NATO-t sõjalise taristu rajamisse Venemaa piiridel.
Külma sõja ajal töötas Brezinski aastatel 1977-1981 president Jimmy Carteri administratsioonis.


description: Ühinenud Rahvaste Organisatsiooni peaassamblee komitee toetas eile tuumariikide vastuseisust hoolimata kõneluste alustamist uue tuumarelvade keelustamise leppe üle.

title: ÜRO Peaassamblee toetas tuumarelvade keelustamist

maintext:
Austria, Iirimaa, Mehhiko, Nigeeria, Lõuna-Aafrika Vabariigi ja Brasiilia esitatud resolutsioon võeti vastu häältega 123 poolt ja 38 vastu, 16 riiki jäi erapooletuks.
Mittesiduv resolutsioon kutsub alustama järgmise aasta märtsis kõnelusi uue lepingu üle, viidates murele igasuguse tuumarelvade kasutamisega kaasnevate katastroofiliste humanitaartagajärgede pärast.
Viiest ÜRO Julgeolekunõukogu alalisest püsivast liikmest neli – Suurbritannia, Prantsusmaa, Venemaa ja USA – hääletasid resolutsiooni vastu, Hiina, India ja Pakistan jäid erapooletuks. Avaldusele hääletasid vastu ka kaua tuumarelvade kasutamise vastu kihutustööd teinud Jaapan ning Lõuna-Korea, keda ähvardab tuumaoht Põhja-Korea suunalt.
Vastaste sõnul tuleks tuumadesarmeerimisega tegeleda Tuumarelvade Leviku Tõkestamise Lepingu (NPT) raamistikus peetaval läbirääkimistel. ÜRO Peaassamblee peaks algatuse üle hääletama novembri lõpus või detsembri alguses.
Organisatsiooni Rahvusvaheline Kampaania Tuumarelvade Kaotamiseks (ICAN) tegevjuht Beatrice Fihn nimetas hääletust ajalooliseks hetkeks aastakümneid kestnud püüdlustes tuumavaba maailma poole. «See leping ei kaota üleöö tuumarelvi, ent loob võimsa uue rahvusvahelise õiguse standardi, mis sunnib riike desarmeerimisel kiiretele sammudele,» ütles ta.
Maailmas on praegu üheksa tuumariiki – USA, Venemaa, Suurbritannia, Prantsusmaa, Hiina, India, Pakistan, Iisrael ja Põhja-Korea.


description: Süürias Aleppo linnas puhkesid täna hommikul relvarahust hoolimata humanitaarkoridori juures kokkupõrked, ütles AFP ajakirjanik.

title: Aleppo humanitaarkoridoris puhkesid kokkupõrked -

maintext:
Süüria riiklik uudisteagentuur SANA süüdistas tulevahetuses terrorirühmitusi.
Aleppos jõustus täna hommikul Venemaa väljakuulutatud humanitaarvaherahu, mille eesmärk on lubada tsiviilisikutel ja ülestõusnutel linnast lahkuda.
Süüria valitsusväed teatasid kaheksa koridori avamisest, et 250 000 linna idaosas elavat tsiviilisikut saaksid turvaliselt linnast lahkuda. Režiimivägede sõnul võivad neist kaht kasutada ka ülestõusnud, ent nad peaksid lahkudes oma relvad maha jätma.
Venemaa on öelnud, et vaherahu kestab vähemalt Eesti aja järgi kella 6-ni õhtul ning seda võib ees oodata pikendamine. Süüria valitsusvägede teatel kestab humanitaarpaus kolm päeva.
Süüria ja Vene sõjalennukid peatasid õhurünnakud ülestõusnute käes olevatele Aleppo idapoolsetele linnaosadele juba teisipäeval kell 9 hommikul.


description: Lõuna-Aafrika Vabariik lahkub Haagis asuvast Rahvusvahelisest Kriminaalkohtust (ICC), teatas täna kohalik meedia.

title: LAV lahkub Rahvusvahelisest Kriminaalkohtust

maintext:
ICCst lahkumise kavatsust kinnitava dokumendi, mille on allkirjastanud rahvusvaheliste suhete minister Maite Nkoana-Mashabane, avaldas avalik-õigusliku SABC ÜRO korrespondent. Dokumendis öeldakse, et LAVi kohustused konfliktide rahumeelseks lahendamiseks ei ühti Rahvusvahelise Kriminaalkohtu pakutud tõlgendusega.
Otsus on ilmselt seotud eelmisel aastal puhkenud vaidlustega seoses LAVi otsusega lubada Sudaani president Omar al-Bashir riiki Aafrika Liidu tippkohtumisel osalemiseks, ehkki ICC on andnud välja tema vahistamiskäsu. LAVi väitel kehtib Bashirile kui riigipeale puutumatus.
ICC soovib Bashiri kinnipidamist, sest teda süüdistatakse Sudaani Darfuri piirkonna sõjakuritegudes. LAVi otsuse ICCst lahkuda on hukka mõistnud inimõiguslased, kelle sõnul on tegemist ohtliku pretsedendiga riigi poolt, milles on nähtud üht juhtivat inimõigusvõitlejat.
Oktoobri algul teatas ICCst lahkumise otsusest Burundi, sellele võimalusele on viidanud ka Namiibia ja Keenia. Mitme Aafrika valitsuse väitel on 2002. aastal asutatud ICC ilmutanud Aafrika liidrite suhtes postkoloniaalset erapoolikust.


description: Iraagi eriväelased lükkasid edasi oma pealetungi Mosulile pärast seda, kui kurdi väed palusid lisaaega oma operatsiooni lõpetamiseks, teatas Iraagi armee täna.

title: Iraagi eriväelased lükkasid pealetungi Mosulile edasi


description: Lvivi oblastis Javorivi polügoonil sai kolm palgaväelast tundmatut päritolu eseme plahvatamisel haavata, ütles Interfaxile kaitseministeeriumi pressikeskuse juht Oleksandr Poronjuk.

title: Ukrainas sai Javorivi polügoonil plahvatuses haavata kolm sõdurit


description: Šoti valitsusjuht Nicola Sturgeon hoiatas täna, et ei kavatse pealt vaadata, kuidas tema kodumaa Brexiti kõvalt kaljult alla tõugatakse ning väljendas nördimust äsjaste kõneluste üle Briti peaministri Theresa Mayga.

title: Sturgeon: ma ei kavatse vaadata Šotimaa allatõukamist Brexiti kõvalt kaljult

maintext:
«Suur osa kohtumisest oli äärmiselt nörritav,» ütles Sturgeon pärast May kõnelusi Šoti, Walesi ja Põhja-Iirimaa valitsusjuhtidega. «Ma ei tea Briti valitsuse plaanidest ELi läbirääkimistel rohkem kui enne kõnelusi,» lisas Šoti valitsusjuht usutluses Sky Newsile.
Rahvuslaste liider on ähvardanud korraldada teise iseseisvushääletuse, kui Šotimaale ei ole Ühendkuningriigi EList lahkumisel tagatud jätkuv juurdepääs Euroopa ühisturule.


description: See oli loll idee, see oli häbiväärne kampaania ja katastroofiline tulemus, iseloomustas Robert Cooper mõttekojast Euroopa Välissuhete Nõukogu suvist Brexiti referendumit.

title: Briti mõttekodalase arvates ei peaks Brexiti-häält arvestama

maintext:
Teadmatus ühelt ja valed teiselt poolt, ütles Cooper Briti valimiskampaania ajal toimunu kohta täna lõppenud Riia konverentsi viimasel arutelul teemal «Mida näeme me Euroopa korra tulevikus».
«Mina ei saa aru, miks me peaksime referendumi tulemust austama,» kommenteeris britist mõttekodalane võimalust, et Ühendkuningriigi parlament võiks EList lahkumisele pidurit tõmmata.
Kui vestlus tüüris poliitikute ja valimissüsteemide kvaliteedi juurde, märkis Cooper, et on päris halb, kui europarlamendis esindavad rahvast inimesed, kes ei saa ise EList aru. «Ühendkuningriigis käsitletakse europarlamendi valimisi kui vabasid valimisi, kus võib valida kedaiganes, sest see ei mõjuta kedagi,» nentis ta.
«Kui sa küsid lolli küsimuse, saad sa lolli vastuse,» resümeeris Cooper.
Debatti juhatanud Brookingsi mõttekoja vanemteadur Constanze Steinmüller meenutas seepeale, et vasak- ja parempoolseid äärmusparteisid saadavad europarlamenti valijad üle Euroopa. «Kus nad saavad suurt palka ja teevad üsna vähe,» nentis ta.
«Referendum on väga kehv võimalus otsuse langetamiseks,» rõhutas Cooper arutelu lõpuosas. Ta meenutas, et näiteks surmanuhtluse küsimuse rahvahääletusele panemist välditakse, sest kõik teaksid tema sõnul, mis tulemuseks oleks. Sestap on tema hinnangul absurdne panna ka referendumile nii keerukas küsimus nagu Euroopa Liit, mida pole viimased 40 aastat suudetud rahvale selgitada.
«Kui sa küsid lolli küsimuse, saad sa lolli vastuse,» resümeeris Cooper.


description: Venemaa natsionalistist poliitik Vladimir Žirinovski võttis sõna USA presidendikandidaatide, vabariiklase Donald Trumpi ja demokraat Hillary Clintoni teemal.

title: Žirinovski: Trump toob globaalse rahu, Clinton tuumasõja

maintext:
Reutersi teatel on Žirinovski veendunud, et Trump on USA presidendiks sobiv, kuna ta aitaks kaasa globaalse rahu saavutamisele, naissoost Clinton seevastu olevat sõjaõhutaja.
Žirinovski soovitab ameeriklastel anda hääl Trumpile ja kui nad seda ei tee, siis jõuab Valgesse Majja Clinton, kelle tegevuse tagajärjel võib süttida kolmas maailmasõda, millega kaasneb tuumasõda.
«Naine juhina on väga ohtlik, meestel on ajalooliselt suurem juhtimiskogemus kui naistel. Kui maailma ühte juhtriiki hakkab juhtima naine, siis tuleb halvimaks valmis olla,» lisas venelane.
Žirinovski arvates on Trump ainus, kes suudab leevendada Venemaa ja USA vahelisi pingeid, mis on tekkinud seoses Venemaale kehtestatud sanktsioonide, Ida-Ukrainas toumuva ja Venemaa Süüria sõtta sekkumisega.
«Venemaa ja USA suhted on madalseisus, kuid need võivad veelgi halveneda, kui lahvatab sõda. Seda saab ära hoida, kui ameeriklased hääletavad vabariiklase Trumpi poolt. Kas ameeriklased ei saa aru, et Trumpile hääle andmisega tagavad nad globaalse rahu, kuid kui nad eelistavat Clintonit, siis tuleks neil valmistuda sõjaks. Hiroshima ja Nagasaki võivad 21. sajandil korduda,» arvab Žirinovski.
Žirinovski sai möödunud kuul Venemaa presidendilt Vladimir Putinilt autasu selle eest, et Venemaa Liberaaldemokraatlik partei oli duumavalimistel edukas. Žirinovski on selle partei juht.
On neid venelasi, kelle arvates ei ole Žirinovski tõsiseltvõetav poliitik, kuna ta nägemused ja sõnavõtud on äärmuslikud. Samas on teada, et ta pooldab Kremli ja Putini poliitikat ning võimud uurivad tema esinemiste abil rahva reaktsioone.
Venemaa opositsiooni arvates on Vladimir Žirinovski oma vaadetelt ja olemuselt kohalik «Donald Trump».
Trump tahab rajada USA-Mehhiko piirile migrantide sisserännet takistava turvatara. Umbes samasuguse mõtte käis välja Vladimir Žirinovski, kelle arvates peakse Venemaa rajama oma riigi lõunaossa samasuguse tara, et selle abil eraldada moslemikogukonnad.


description: Jeemenis vabastati laupäeval kaks pantvangis olnud USA kodanikku, kes toimetati lennukiga Omaani, teatas kohalik uudisteagentuur.

title: Jeemenis vabastati kaks pantvangis olnud USA kodanikku

maintext:
Omaani välisministeeriumi eestkõneleja andmetel toodi ameeriklased pealinnast Sanaast ära lennukiga, millega transporditi ka eelmisel nädalal õhurünnakus haavata saanud matuselisi.
Omaani välisministeeriumi info kohaselt abistasid nad USA võime läbirääkimistel huthimässulistega, mis viisid ameeriklaste vabastamiseni.
"Kaks neist vabastati ja toodi õhtul Omaani sultanaati Omaani õhujõudude lennuki pardal," ütles ministeeriumi eestkõneleja.
Ameeriklaste vabastamist kinnitas hiljem ka USA välisminister John Kerry.
"See on asi, millega me oleme viimastel päevadel tõsiselt tegelenud. Sama lennukiga toimetati Omaani eelmisel nädalal õhurünnakus haavata saanud mässulisi. Ameeriklaste isikuandmeid esialgu ei avaldata. Me jätkame tööd ka teiste pantvangisituatsioonide lahendamiseks Jeemenis ja mujal," rääkis Kerry.
Mässuliste valduses olevas Jeemeni pealinnas Sanaas maandus laupäeval Omaani lennuk, et evakueerida eelmisel nädalal araabia koalitsiooni õhurünnakus matuselistele kõige tõsisemalt viga saanud 115 inimest.
Rünnakus sai surma üle 140 ja kannatada vähemalt 525 inimest. Saudi Araabia juhitava koalitsiooni tegevus pälvis rahvusvahelise hukkamõistu ja sundis koalitsiooni leevendama Sanaa õhublokaadi, et kõige raskemas seisundis vigastatud saaks välismaale ravile toimetada.
Omaan on ainus Pärsia lahe piirkonna araabia riik, mis ei kuulu Jeemeni šiiamässuliste huthide vastu võitlevasse koalitsiooni. Ta on korraldanud inimeste Sanaast evakueerimist varemgi.
Jeemeni mässulised tõrjusid neljapäeval USA süüdistusi sõjalaeva ründamisest Punasel merel, millele Washington vastas tiibraketirünnakutega kolme nende kontrolli all oleva radarijaama vastu.
"Need väited on alusetud," tsiteeris uudisteagentuur Saba mässulistega seotud sõjaväeametniku sõnu. "Relvajõududel ja Rahvakomiteedel ei ole sellega midagi pistmist."
Tegemist on esimese USA sõjalise löögiga huthidele pärast eelmisel ja sel nädalal aset leidnud raketirünnakuid Ühendriikide sõjalaevade vastu. USA on varem andnud Saudi Araabia juhitavale koalitsioonile ainult logistilist abi võitluses Jeemeni šiiamässuliste huthide ja nende liitlastega, kes toetavad ekspresidenti Ali Abdullah Saleh'd.
Rünnakuks huthide kontrolli all olevale territooriumile Jeemeni Punase mere rannikul andis korralduse USA president Barack Obama, seda kaitseminister Ash Carteri ja staabiülemate ühendkomitee esimehe Joseph Dunfordi soovitusel, ütles Pentagoni kõneisik Peter Cook avalduses.
Rünnak korraldati USA sõjalaevalt USS Nitze tiibrakettidega Tomahawk.


description: Vene kaitseministeerium tunnistas laupäeval raketisüsteemide Iskander paigutamist Kaliningradi oblastisse.

title: Vene kaitseministeerium tunnistas Iskanderite Kaliningradi paigutamist

maintext:
«Vene sõjavägi ei teinud raketisüsteemide Iskander raudteepraamil Ambal Kaliningradi transportimisest saladust, et kinnitada USA luuresatelliitide operatsioonide parameetreid,» ütles Vene kaitseametkonna pressiesindaja Igor Konašenkov.
«Muide, süsteemi transportimisest raudteepraamil Ambal ei teinud keegi suurt saladust. Üks Iskander jäeti enne Ambalile laadimist sihilikult katteta, et täpsustada samal ajal üle lennanud USA luuresatelliidi tegevuse parameetreid,» sõnas ta.
«Me ei pidanud kaua ootama. Meie USA partnerid kinnitasid kõike ise oma vilepuhuja impulsi ajel,» ütles Konašenkov.
Vene kaitseministeeriumi esindaja lükkas tagasi lääne mured Iskanderite Kaliningradi paigutamise kohta, öeldes, et «raketivägede üksusi on Vene relvajõudude väljaõppekava raames Kaliningradi viidud korduvalt ja seda jätkatakse».
«Kaliningrad ei ole erandiks üle kogu riigi korraldatavate õppuste puhul,» sõnas Konašenkov.
Eesti Rahvusringhääling edastas reedel, et Venemaa Balti laevastik viib logistikaõppuse varjus Ust-Luga sadamast Kaliningradi operatiivtaktikalisi rakette Iskander. Väidetavalt kasutati nende vedamiseks raudteepraami Ambal, mis jõudis Kaliningradi reedel. Teabe allikat portaal ei maini.
Leedu välisminister Linas Linkevičius ütles varem laupäeval, et Venemaa paigutab Kaliningradi oblastisse õhutõrje raketisüsteemid Iskander läänelt järeleandmiste väljapressimiseks.
NATO pressiesindaja Oana Lungescu sõnul ei aiata mis tahes tuumarelva kandevõimega rakettide paigutamine NATO piiride lähistele pingeid vähendada.


description: Ameerika Ühendriikide presidendikampaanias paistab see nädalavahetus olevat üks olulisemaid murrangupunkte, kui mitmed vabariiklasest presidendikandidaadi Donald Trumpi erakonnakaaslased on tema ebatsensuursete kommentaaride pärast temast lahti öelnud.

title: ERR Washingtonis: USA valimiskampaanias tundub olevat üks olulisemaid murrangupunkte

maintext:
Reede õhtul avalikustatud video Donald Trumpi ütlemistest, kuidas ta võib naisi ahistada seetõttu, et ta on kuulus, on nädalavahetuse jooksul tekitanud oluliselt suurema tagasilöögi kui tema varasemad väljaütlemised mehhiklaste, sõjakangelaste, teiste naiste ja moslemite suunas, vahendas ERRi uudisteportaal «Aktuaalset kaamerat».
Kümned kongressiliikmed, endised ja praegused ministrid, kubernerid ja senaatorid on kas öelnud otse välja, et nemad ei suuda Trumpi kommentaaride tõttu teda enam toetada, või siis lausa kutsunud teda üles loobuma kampaaniast ja andma teatepulk üle tema asepresidendikandidaadile Mike Pence'ile.
Donald Trump on nädalavahetusel öelnud nii sotsiaalvõrgustiku Twitteri vahendusel kui ka oma kampaanianõunike ja pressiesindajate kaudu, et ei kavatse alla anda ning nimetab lekitatud videot olulistest teemadest tähelepanu kõrvale tõmbavaks teemaks.
Ööl vastu esmaspäeva leiab aset järjekordne presidendikandidaatide teledebatt, mida vahendab ka Postimees.


description: Teel Inglismaalt New Yorki jäämäega kokku põrganud ja põhja läinud reisilaeva Titanic roostetanud kapivõti müüdi laupäeval Inglismaal toimunud oksjonil 85 000 naelsterlingi (ligi 95 000 euro) eest.

title: Foto: Titanicu kapivõti müüdi 85 000 naela eest

maintext:
Võti kuulus Titanicu 23-aastasele meeskonnaliikmele Sidney Sedunary ja saadeti pärast tema surnukeha leidmist tema lapseootel abikaasale. Võti müüdi Lääne-Inglismaal Devizesis korraldatud oksjonil, selle alghind oli 50 000 naela.
2013. aastal müüdi Titanicult pärit viiul oksjonil enam kui miljoni naelsterlingi eest.


description: Indoneesias hukkus pühapäeval Bali saare lähedal aset leidnud sillavaringus üheksa ja sai vigastada 30 inimest, teatasid võimuesindajad.

title: Indoneesias hukkus sillavaringus üheksa inimest

maintext:
Kokku varises Lembongani ja Ceningani väikesaari ühendav rippsild.
Päästeteenistuse esindaja Sutopo Purwo Nugroho sõnul oli hukkunute seas kolm last, kellest noorim vaid kolmeaastane. Veel kahe inimese vigastused on rasked. Ohvrite seas ei olnud välismaalasi.
Päästjate hinnangul varises sild kokku, sest sellele kogunes korraga liiga palju inimesi, kes naasid usutalituselt Ceningani saarel asuvast templist.
Nusa Penida omavalitsuse juht Gusti Ngurah Agung Mahajaya ütles, et võimud üritavad selgitada, kas keegi on veel kadunud.
Mahajaya andmetel oli sild umbes saja meetri pikkune ja 1,5 meetri laiune.


description: Itaalia keskosa tabas täna hommikul tugev maavärin magnituudiga 6,6. Teateid hukkunutest ei ole.

title: Itaalia keskosa raputas tugev maavärin, teateid hukkunutest ei ole

maintext:
Maavärin leidis aset kell 7.40 kohaliku aja järgi. Selle kese asus väikese mägilinna Norcia lähedal, kuid tõukeid oli tunda ka pealinnas Roomas ja 300 kilomeetri kaugusel Veneetsias.
USA geoloogiakeskuse väitel oli maavärina magnituudiks 6,6, Saksa seismoloogide sõnul 6,5.
Hirmunud linnakodanikud jooksid kell 7.40 kohaliku aja järgi hoontest välja väljakutele ja tänavetele, vahendas BBC.
Italy #earthquake
- 6.6 quake hits near Norcia
- Injuries, no deaths
- Buildings damagedhttps://t.co/73VTtJisCw pic.twitter.com/6T88zUoObZ — The Baptist (@Admitonesin) October 30, 2016
No immediate reports of casualties from 6.6 magnitude earthquake in Italy. pic.twitter.com/jtN0jUwwrA — दैनिक- पहली ख़बर (@Pehlikhabar) October 30, 2016
Suured purustused on tabanud Norcia linna, kuid maavärinat oli tunda ka Roomas. Maavärinas sai kannatada tosin inimest, kuid ühestki surmajuhtumist ei ole teada antud.
«Uurimine käib ning mitu inimest on saanud viga, kuid hetkel meil teateid hukkunutest ei ole,» sõnas riikliku tsiviilkaitseagentuuri juhataja Fabrizio Curcio pressikonverentsil Rietis.
Kuid 14. sajandil ehitatud Püha Benedictuse basiilika Umbria maakonna mägilinnas Norcias on muutunud maavärina tagajärjel rusuhunnikuks. Väidetavalt oli see ka Püha Benedictuse sünnikoht.
Kiriku eest kandis hoolt benediktiinlaste munkade kogukond, kes asusid maavärina järel rusude ees palvetama. Kloostri mungad postitasid Twitterisse ka pildi hävitatud Püha Benedictuse basiilikast.
Alles kolmapäeval toimus lähedal 5,4 magnituudine maavärin, millele järgnes paar tundi hiljem 5,9 magnituudine järeltõuge, teatasid kohalikud seismoloogid.
Itaalia keskosa 24. augustil raputanud maavärinas võimsusega 6,4 magnituudi sai surma 297 inimest. Kõige rängemalt said kannatada Amatrice`i, Accumoli ja Arquata del Tronto linnad.


description: Paavst Franciscuse sõnul vajavad katolkiku kiriku juhatavat kätt kõik katoliiklastest homoseksuaalid, transsoolised ja niiöelda valesse kehasse sündinud.

title: Paavst: transsoolised vajavad katoliku kiriku juhatavat kätt

maintext:
Gruusiast ja Aserbaidžaanist eile tagasi Rooma lennanud paavst sõnas oma lennuki pardal ajakirjanikele, et kõik katoliiklased on võrdsed ja need, kes vajavad abi, neile tuleb seda anda, edastab catholicnews.com.
Paavsti sõnul peavad soolise segadusega inimesi aitama nii preestrid kui piiskopid, kuid vajadusel on ta valmis seda ka ise tegema.
«Need inimesed vajavad aitamist nagu Jeesus aitas inimesi. Jeesus ei saadaks iialgi minema ega ütleks, et kuna inimene on soolise häirega, siis ei ole ta abistamist väärt,» lausus Franciscus.
Paavsti sõnul ei saa ta samas heaks kiita levinud suhtumist sooteooriasse, mille puhul tuleks igaühel, kes soovib sugu vahetada, võimaldada tal seda teha.
Ta tõi näiteks ühe hispaanlasest isa, kelle väike poeg olevat öelnud, et ta tahab hoopis tüdruk olla. Isa sõnul oli lastele koolis räägitud, et kui nad tahavad sugu vahetada, siis saavad nad seda teha, kuid isa arvates ei tohiks koolis midagi sellist õpetada.
«Üks asi on see, kui täiskasvanud inimene on tõesti transsooline, kuid lastele ei tohiks koolis teha sooteemalist ajupesu, mis on tegelikult ideoloogiline koloniseerimine,» lisas katoliku kiriku juht.
Paavst tõi veel ühe näite Hispaania paarist, kes külastasid teda Vatikanis. Mees sündis naisena, kuid juba lapsena tundis end mehena. Kui ta oli hilistes 20. eluaastates, langetas ta otsuse minna soovahetusoperatsioonile, kuid ta ema ei soovinud seda. Pärast ema surma sai temast ikkagi mees.
Seda naist toetas meheks saamise teekonnal piiskop, kes selle meheks saanu hiljem tema naisega laulatas. Kuid paika, kus see paar elas, saabus uus preester, kes oli soovahetajate suhtes sallimatu ja ei lubanud neil kirikus käia.
«Elu on selline, nagu see on. Elu tuleb võtta lihtsalt, samas on ka seda, mis meile ei meeldi. Patt on patt ja lunastus on lunastus. Kuid ajakirjanikud ei tohiks nüüd öelda, et toetan ja pooldan transsoolisi. Ma ei poolda soovahetust ega transsoolisust, tegemist moraalse dilemma ja inimliku probleemiga, millesse tuleb suhtuda avatud südamega,» jätkas paavst.


description: Soomes on viimasel ajal selgelt kasvanud vihakuritegude arv, kinnitas siseministeeriumi politseiülem Sanna Heikinheimo täna ajalehele Keskisuomalainen.

title: Soomes levib aina rohkem vihakuritegusid

maintext:
Heikinheimo hinnangul pole enam tegemist üksikjuhtumite, vaid üha levinuma ilminguga. Ministeeriumi andmetel toob tendentsi selgelt esile eelmist aastat puudutav politseikõrgkooli koostatud raport, mis avaldatakse lähiajal. Suur osa juhtumitest polevat seotud äärmusliikumistega.
Soome valitsus otsustas suurendada rahastust äärmusrühmituste vastaseks võitluseks, kuid jätab kehtiva seaduse esialgu muutmata, teatasid ministrid nädala alguses. Rohkem eraldatakse ressursse ka vihakõnet ennetavale politseitööle veebis ja vihakuritegude uurimiseks.
Arutelu äärmusrühmitustest ja nende keelustamisest kerkis ühiskonnas esiplaanile pärast seda, kui neonatsistliku Soome Vastupanuliikumise (SVL) meeleavaldusel 10. septembril peksti noort meest, kes hiljem suri.


description: Kreekas pealinna Ateena südames asuvas raamatupoes plahvatas pomm, teatas täna politseiallikas. Politsei on poe ümbruse sulgenud.

title: Ateena paremäärmuslikus raamatupoes plahvatas pomm

maintext:
Plahvatus toimus pärast vasakpoolsele ajalehele tehtud telefonikõnet, milles ähvardati peatse rünnakuga, vahendab AFP.
Paremäärmuslikku maailmavaadet esindavaid raamatuid müüv pood on sattunud rünnakute alla ka varem, seekord olid kahjustused minimaalsed.
Raamatupoega samas majas elab ka Ateena apellatsioonikohtu prokurör.
Viimase 10 aasta jooksul on Kreeka finants-, diplomaatilisi ja poliitilisi sihtmärke tabanud sajad väiksemad pommiplahvatused ja süütamised. Rünnakute taga on harilikult äärmusrühmitused, kuid neist paljude tegevusele on viimastel aastatel lõpp tehtud.


description: Suurbritannia on külmutanud kõik Vene riikliku meedia Russia Today (RT), pangaarved, vahendas BBC täna RT peatoimetajat.

title: Suurbritannia külmutas Vene riigimeedia arved

maintext:
«Nad külmutasid meie arved Suurbritannias. Kõik meie arved. Otsus ei kuulu ülevaatamisele. Olgu kiidetud sõnavabadus!» postitas RT peatoimetaja Margarita Simonjan sotsiaalmeediakanalis Twitter.
RT väitel ei edastanud pank neile mingisugust informatsiooni otsuse tagamaadest. Teates seisis, et neid keeldub teenindamast kogu Royal Bank of Scotland Group (RBS), mille alla kuulub ka NatWest.
Teates lisati, et otsus on lõplik ja ei kuulu arutamisele.
Simonjani sõnul külmutati ka osa RT Suurbritannias baseeruva juhtkonna erakontodest.
Suurbritannia panga NatWest otsus avalikustati päev pärast Ühendkuningriigi ja USA hoiatust Vene ja Süüria valitsustele, et viimased lõpetaksid Aleppo pommitamise. Vastasel korral ähvardati uute majanduslike sanktsioonidega.
USA välisminister John Kerry sõnul ei ole võimalik Süüria konflikti lõpetada ilma poliitilise lahenduseta. Briti välisminister Boris Johnson avaldas lootust, et Venemaa teeb õige otsuse arvestades Süüria inimeste heaolu ja julgeolekut ja nõustub relvarahuga.
«Süüria režiimi ja selle liitlaste survestamiseks kaalume me nende suhtes täiendavate sanktsioonide kehtestamist,» sõnas Johnson.


description: Norras lõunaosas evakueeritakse Bømlo sadamas puhkenud parvlaevapõlengu tõttu kõrvalasuvatelt aladelt 1300 inimest, teatasid ametnikud.

title: Norras evakueeritakse parvlaevapõlengu tõttu 1300 inimest

maintext:
Tulekahju tõttu paiskub õhku tervisele ohtlikku ja paksu suitsu. Sadama lähistel asuvatest hoonetest on juba evakueeritud üle 400 inimese.
«Me ei suuda suitsu kontrolli alla saada ning laevas on jääkõlisid ja diiselkütust,» lausus kustutusoperatsiooni juhtiv Terje Heldal Norra raadiole NRK. Tulekahjust saadi teade kella üheksa paiku hommikul.
Piirkonnas elavatel inimestel palutakse sulgeda aknad ning püsida siseruumides, sest võimud pole kindlad, mida suits endas kätkeb.
Teadaolevalt pole tulekahjus keegi viga saanud.


description: Praegune USA vabariiklaste presidendikandidaat Donald Trump avaldas 2009. aastal kaastunnet näitleja John Travoltale ja ta naisele Kelly Prestonile pärast seda, kui paari 16-aastane poeg Jett puhkusereisi ajal ootamatult suri.

title: Donald Trump ahistas John Travolta naist

maintext:
Trump paljastas enne kaastundeavaldust oma niinimetatud ülikooli, Trump University blogis, et talle jäi juba varem Travolta naine silma ning ta üritas temaga suhet luua ja seksida, edastab The Independent.
Kelly Preston teatas teda ahistanud Trumpile kategooriliselt, et ta on oma mehele truu ja palus end rahule jätta. Trumpil ei jäänudki muud üle, kui seda teha.
«Kaua aega tagasi, kui ma veel abielus ei olnud, kohtusin klubis Kelly Prestoniga ja ma pingutasin väga, et tema tähelepanu saada, flirtida ja temaga seksida. Kelly oli ilus ja ebatavaline, kuid kõikidest katsetest hoolimata ei õnnestunud teda saada. Mul ei olnud aimugi, et ta John Travoltaga abielus on,» kirjutas Trump blogis.
Alles pärast seda teadet avaldas ta Travoltale ja Prestonile nende poja surma tõttu kaastunnet.
See bolgipostitus tuli päevavalgele pärast 2005. aastast pärit skandaalset videot, milles Trump kasutab naiste kohta roppusi. Nüüd süüdistab teda umbes 13 naist seksuaalses ahistamises ja rünnakutes.
Trump eitas nende naiste ahistamist ja lubas nad kohtusse kaevata.
Kõige värskem süüdistus pärineb pornostaarilt Jessica Drake'ilt, kelle väitel pakkus Trump talle kümme aastat tagasi 10 000 dollarit, et ta temaga seksiks, hiljem aga oma eralennuki kasutamisvõimalust.
Trumpi teatel on kõik need naised, kaasa arvatud Drake valetajad, kes tahavad ta mainet kahjustada.


description: Läti president Valdis Zatlers arvab, et Lähis-Ida kriisi peaksid lahendama kohalikud regionaalsed jõud, mitte globaalsed suurtegijad.

title: Läti president: üliriigid peaksid Lähis-Ida konflikti lahendamisest eemale hoidma

maintext:
Alžeeria välisminister Ramtane Lamamra sõnul peab esimeseks sammuks Lähis-Ida kriisi lahendamisel saama Süüria ja Iraagi konfliktide tagamaade mõistmine, millest siiani aru ei saada. Neis kahes riigis vohava hübriidsõja puhul ei ole põhjustajate väljaselgitamine aga väga lihtne ja see muudab omakorda sealse olukorra lahendamise väga keeruliseks ja aeganõudvaks.
«Kui me tahame üldse midagi teha, peame peatama sõja. Tegemist ei ole ainult kahe võitleva poolega- seal on kõik üks segapudru. Naljakas on näha mässulisi võitlemas Vene relvadega venelaste vastu,» ütles Zatlers. Tema mõttega nõustus Heisbourg, kes tõi näiteks Kurdistani autonoomse piirkonna võitlejad ehk pešmergad, kes juhivad võitlust ISISe vastu. «Mis saab siis, kui türklased otsustavad oma treenitud sõdurid Süürias nende vastu pöörata,» arutles ta.
Riia konverentsi teise päeva Lähis- Ida- teemalise paneeli osalejatel tekkis suurem erimeelsus aga arutelus Euroopasse saabunud põgenike üle. «Euroopa Liit peab olema solidaarne, sest ilma selleta ei ole meil midagi. Me saime solidaarsuseta Brexiti,» sõnas Prantsuse poliitikateadlane François Heisbourg. «Solidaarsus ei tähenda kvoote. Tõeline solidaarsus seisneb ühtsuses. Põgenike vool tuleb muuta hallatavaks. Me ei saa lubada põgenikevoolu, mida me ei kontrolli ja seda peame me tegema ühtselt,» vastas talle Zatlers.
«Meil oli Lätis väga vähe põgenikke ja nad kõik lahkusid. Me tegime nende jaoks kõik, mis vähegi võimalik. Siiski läksid nad kõik mujale. Me peame kõigepealt migratsiooni struktuurist aru saama ja välja selgitama kuidas see töötab,» lisas ta.
«Ma nõustun, et olulisem küsimus on see, et mida teha peale sõda? Näiteks piiridega. Kas luua uued riigid või muuta vanu riike? Kui me ei vasta neile küsimustele adekvaatselt, ootab meid ees uus sõna. Tuleb pöörata tähelepanu etnilistele ja kultuurilistele gruppidele. Süüriast peaks minu arvates saama sekulaarne riik, kes hoolitseb oma vähemusrahvuste eest. Ilma selleta ootab meid samuti ees uus konflikt,» nentis president, lisades, et selle kriisi lahendajateks peaksid olema kohalikud jõud, mitte suurriigid.
«Kaartide ümber joonistamine ei ole tee rahuni. Me peaksime tegelema integratsiooniga, mitte uute riikide loomisega,» nõustus Lamamra Zatlersi mõttega, et Süüriast võiks saada sekulaarne riik. «Ma ei ole nõus suurema jagamise- ja etnilise lahutamisega. Pigem ma liidaksin. Me näeme Aafrikas, et etniliste gruppide jagamine riikideks ei teinud inimeste olukorda paremaks.»


description: Belgia esitas täna pärast haaranguid Gentis, Antwerpenis ja Deinzes neljale inimesele süüdistuse terrorismiga seotuses.

title: Belgias esitati neljale inimesele süüdistus seotuses terrorismiga

maintext:
«Neid inimesi süüdistatakse ühe terrorirühmituse tegevusest osavõtmises ja muu hulgas ka selle rahastamises,» ütles prokuratuur avalduses. «Mõnda neist kahtlustatakse inimeste värbamises, et saata nad Süüriasse ühinema ISISega.»
Prokuröri sõnul ei leitud haarangute käigus relvastust ja lõhkekehi ning neil polnud otsest seost 22. märtsi 32 inimelu nõudnud terrorirünnakutega Brüsselis.
Esialgu viidi ülekuulamisele 15 inimest, teatas prokuratuur.


description: Lääne-Prantsusmaal Angersi linnas varises eile õhtul soolaleivapeo ajal alla maja rõdu ning neli inimest sai surma ja 14 kannatada.

title: Prantsusmaal sai rõduvaringus surma neli inimest

maintext:
Maine-et-Loire'i piirkonna võimude sõnul oli tegemist äsjavalminud majaga ja alla kukkus kolmanda korruse rõdu.
Angersi haigla teatel on neile toodud kümnest kannatanust ühe seisund tõsine. Neli kannatanut vajasid üksnes esmaabi.
Ajalehe Ouest France andmetel olid rõdul soolaleivapeole tulnud noored. Kõik vigastatud on umbes 20-aastased ja arvatavasti tudengid, öeldi haiglast.


description: Euroopa Liit mõistis esmaspäeval karmilt huka Venemaa pommirünnakutega põhjustatud «sõnulseletamatud kannatused» Aleppos ning lisas, et Moskva ja Damaskuse õhulöögid võivad kujutada endast sõjakuritegusid.

title: EL: Aleppo pommitamine võib olla sõjakuritegu

maintext: «Alates režiimi ja selle liitlaste, eeskätt Venemaa pealetungi algusest on õhurünnakute intensiivsus ja ulatus Aleppo idaosale selgelt ebaproportsionaalne,» märkisid EL-i välisministrid avalduses. «Haiglate, meditsiinipersonali, koolide ja elutähtsa taristu teadlik sihtimine ning tünnipommide, kobarpommide ja keemiarelva kasutamine kujutavad endast konflikti katastroofilist eskaleerumist ... ja võivad olla sõjakuriteod.»


description: Moskva on seisukohal, et just nimelt Euroopa Liidu idapartnerluspoliitika on toonud kaasa Gruusia, Moldova ja Ukraina kriisi, ütles Vene välisministeeriumi Euroopa koostöö osakonna juhataja Andrei Kelin neljapäeval.

title: Vene välisministeerium selgitas vastuseisu ELi idapartnerlusele

maintext:
«Me ei ole kunagi olnud vastu Balkani maade ühinemisele Euroopa Liiduga (EL), mõistsime, et see on nende jaoks ilmselt hubasem seltskond, et neil on seal oma poliitilisi huvisid kergem edendada,» ütles Kelin teisel noordiplomaatide rahvusvahelisel foorumil Moskvas.
«Me ei ütle «ei» sellele teele, tingimusel, et EL ei hakka ise seadma Balkani maadele tingimusi, kuidas Venemaaga suhteid arendada,» selgitas Vene diplomaat.
Samas rõhutas ta, et just nimelt selliste nõudmiste pärast ei sobinud Moskvale idapartnerlusprogrammi poliitika.
«Me paneme väga pahaks idapartnerlusprogrammi poliitikat, mis nõuab endise NSV Liidu riikidelt Moskvaga suhtlemise lõpetamist ja kõiges EL-ile suunistumist,» ütles ta.
«EL võis seda muidugi teha ka heast tahtest, kuid see tõi tulemusena kaasa suured kriisid, algul Gruusias, seejärel Moldovas ja Ukrainas,» selgitas Kelin.


description: Aleppos ei lennanud 19. septembril humanitaarkonvoi piirkonnas ühtegi Vene lennukit ning Briti välisministri Boris Johnsoni süüdistused on russofoobne hüsteeria, ütles täna Vene kaitseministeeriumi pressiesindaja Igor Konašenkov.

title: Suurbritannia süüdistused on russofoobne hüsteeria -

maintext:
19. septembril sai Süüria Aleppo provintsis rünnakus ÜRO abikonvoile surma 18 inimest. Ameerika Ühendriikide ametnike sõnul ründasid 31 veokist koosnevat konvoid Vene sõjalennukid. ÜRO on teatanud, et konvoid tabas õhulöök.
«Aleppos ei olnud humanitaarkonvoi piirkonnas ühtegi Vene lennukit. See on fakt,» lausus Konašenkov vastuseks Briti esidiplomaadi süüdistustele.
Tema sõnul on Johnsoni etteheited samas laadis russofoobse hüsteeriaga, mida mõned Briti võimuladviku liikmed regulaarselt õhutavat.
Johnson üritas süüdistada Venemaad humanitaarkonvoi ründamises pärast «teatud avaliku ligipääsuga satelliidifotode analüüsimist», ütles Konašenkov. «Härra Johnson, kas te avaksite selle avaliku ligipääsuga allika ja näitaksite fotosid ka teistele?» küsis Vene kaitseametkonna pressiesindaja.
Tema sõnul on Vene kaitseministeerium olnud ainus, kes on postitanud video tundmatut päritolu miinipildujatulest humanitaarkonvoile. «Kas teil on need kaadrid olemas või peaksime me saatma need teie «avatud ligipääsule»? Teie tõendid pole pennigi väärt, kui kellelgi peaks tõepoolest olema sellele ligipääs,» lausus Konašenkov.


description: WikiLeaks süüdistas eile Ecuadori oma asutaja Julian Assange'i jätmises netiühenduseta vastuseks USA demokraatide presidendikandidaadi Hillary Clintoniga seotud dokumentide avaldamisele.

title: Ecuadori saatkond jättis Assange`i netiühenduseta


authors:
Erik Eenlo
Bns-I Välisuudiste Toimetaja

description: ÜRO pikendas ELi mereväeoperatsiooni Sophia mandaati aasta võrra

maintext:
ÜRO Julgeolekunõukogu pikendas neljapäeval aasta võrra Euroopa Liidule ja üksikutele riikidele antud mandaati pidada kinni ja arestida Liibüa lähistel Vahemerel inimkaubitsejate aluseid.
Resolutsioon võeti vastu 14 poolthäälega, ükski nõukogu liige vastu ei hääletanud, ent Venezuela jäi erapooletuks.
Dokumendis rõhutatakse, et julgeolekunõukogu eesmärk on häirida organiseeritud kuritegevuse ettevõtmisi, mis on seotud migrantide smugeldamise ja inimkaubandusega ning hoida ära inimelude kaotust.
Briti suursaadik ÜROs Matthew Rycroft ütles hääletuse järel, et tahab selgituseks öelda, et ELi mereväeoperatsioon Sophia on suunatud vaid smugeldajate ja tühjade paatide vastu. Tema sõnul tuuakse operatsiooni käigus avastatud migrandid Euroopasse.
Alates ÜRO esmakordsest heakskiidust Sophia tegevusele mullu oktoobris on operatsioonil osalev flotill kinni pidanud 90 arvatavat smugeldajat ning muutnud kasutuskõlbmatuks üle 300 aluse.
Briti diplomaadi sõnul on Sophial osalevad laevad aastaga päästnud üle 26 000 inimese. "Paraku on smugeldamisvõrgustikud veel alistamata. Rändekriis on jätkuvalt üks meie suuremaid väljakutseid. Tuhanded on Vahemerd ületades hukkunud ja veel tuhanded jätkavad eluga riskides parema tuleviku otsimist. Väga paljusid, ehk neist kõiki, on ära kasutatud," ütles Rycroft.
Tema sõnul on smugeldajatevastane tegevus avamerel vaid osa lahendusest ning kõik riigid peaksid tegema enam migratsiooni algpõhjustega, nagu vaesus, konflikti ja inimõigusrikkumised, tegelemiseks.
Resolutsioon annab ELi ja teiste riikide laevadele loa inspekteerida Liibüa ranniku lähedal aluseid, keda neil on põhjust pidada inimsmugeldajate laevadeks. Eelnevalt tuleks taotleda heas usus selle riigi nõusolekut, mille lipu all laev seilab.
Lisaks annab resolutsioon loa arestida alused, mille kasutamine inimsmugeldamiseks on kinnitust leidnud.
ELi liikmesriigid andsid augustis Sophiale loa alustada ÜRO relvaembargo jõustamist eesmärgiga tõkestada relvade jõudmine pühasõdalaste kätte Liibüas.
ELi liikmesmaad toetasid ka mereväemissioonile Liibüa rannavalve ja mereväe väljaõpetamise ülesannete andmist.


description: Belgia Valloonia regiooni juht Paul Magnette ütles, et ta ei saa nõustuda Euroopa Liidu ja Kanada vabakaubandusleppe allkirjastamisega, hoolimata ELi survest.

title: Valloonia juht ei lepi ELi survega

maintext: «Peaminister Charles Micheli sõnul soovib Euroopa Liidu president Donald Tusk meilt täna vastust, kas jah või ei,» ütles Magnette, lahkudes kõnelustelt peaministri ja teiste Belgia piirkondade juhtidega. «On selge, et antud asjaoludel ei saa me täna oma jah-sõna anda.»


description: Vene president Vladimir Putin kinnitas Vene-Süüria kokkuleppe ratifitseerimisseaduse Vene lennugrupi alalisest baseerumisest Süürias, teatas Kremli pressiteenistus täna.

title: Putin kinnitas Vene lennugrupi alalise baseerumise Süürias

maintext:
Venemaa ja Süüria allkirjastasid kokkuleppe Vene lennugrupi Süüria territooriumile paigutamisest 26. augustil 2015, mis võimaldas Venemaal kasutada Hmeimimi õhujõudude baasi toetamaks president Bashar al-Assadi vägesid.
Putini tähtajatu pakti ametlikus allkirjastamises nähakse paljude poolt võimalust, et Moskva soovib luua Süüriasse alalist baasi. Kreml on juba oma vägesid Süürias täiendanud ning võtnud ühe nõukogudeaegse mereväebaasi kasutusele püsiva baasina.
Venemaal usutakse hetkel olevat Süürias ligi 4000 sõjaväelast, kas asuvad valitsuse kontrollitaval territooriumil Hmeimimis. Lisaks on Venemaal kohal ka kümneid sõjalennukeid.


description: Kolm päeva väldanud lahingutes Iraagi põhjaosas asuva Kirkuki linna pärast sai surma vähemalt 74 sunniitliku äärmusrühmituse ISIS võitlejat, teatas kohalik kuberner täna.

title: Kirkuki kuberner teatas üle 70 ISISe võitleja tapmisest

maintext:
«Rünnak on lõppenud ja tavaline elurütm taastunud,» ütles Kirkuki kuberner Najmeddin Karim uudisteagentuurile AFP.
«Julgeolekujõud tapsid üle 74 Daeshi (ISISe araabiakeelne akronüüm – toim) terroristi ja pidasid kinni veel mitmeid, kaasa arvatud nende liidri,» lisas kuberner, kes ei täpsustanud ohvrite aru julgeolekujõudude ja tsiviilisikute poolel.
Eile õhtul kui rünnakud olid peaaegu lõppenud teatasid võimud vähemalt 51 ründaja ja veel 46 inimese surmast, kellest enamik olid julgeolutöötajad.
ISIS alustas üllatusrünnakut kurdide kontrollitavale Kirkukile möödunud nädala reedel. Teiste seas võtsid rünnakutest osa ka rühmituse enesetapuvõitlejad.


description: Šveitsis alustatakse täna uusi kõnelusi Süüria konflikti lõpetamiseks- need on esimesed pärast seda, kui USA katkestas vaherahurikkumiste tõttu kahepoolsed läbirääkimised Venemaaga.

title: Šveitsis algavad uued Süüria-kõnelused

maintext:
Olukorras, kus sõjategevus Aleppos pole raugenud, saavad Lausanne'is kokku USA välisminister John Kerry, tema Vene kolleeg Sergei Lavrov ning ÜRO ja piirkonna riikide diplomaadid.
Lavrov ütles aga juba eile, et tal ei ole järjekordsete Süüria kriisikõneluste suhtes erilisi ootusi. Tema kahtlust jagas ka üks Prantsuse diplomaatiline allikas, kes sõnas, et varasemate relvarahupüüete tulemuste põhjal on ta uute suhtes pisut skeptiline.
Kuna Süüria presidendi Bashar al-Assadi vägede pealetungi Ida-Aleppole kestab täie jõuga, püüavad pooled leida võimalusi lühikeseks jäänud relvarahu taastada.
Moskva ja Washington saavutasid relvarahukokkuleppe oktoobri algul, aga selle nurjasid režiimivägede ja neid toetavate Vene õhujõudude rünnakud Aleppo ülestõusnute linnaosadele. Lavrov avaldas eile, et Venemaal ei ole kavas välja pakkuda uusi algatusi konflikti lahendamiseks. Selle asemel nõuab Moskva varasemate ÜRO resolutsioonide täitmist ja nurjunud USA-Vene relvarahuleppe taastamist.
Kerry ja Lavroviga liituvad Lausanne'is Süüria opositsiooni toetajad Türgi, Saudi Araabia ja Katar ning ÜRO eriesindaja Staffan de Mistura. Assadi režiimi peamine toetaja Iraan ütles, et ka peaminister Mohammad Javad Zarif võtab kõnelustest osa.


description: Äärmusrühmitus Islamiriik (IS) kinnitas esmaspäeval teadet oma propagandajuhi Wa'il Adil Hasan Salman al-Fayadi hukkumisest USA juhitud koalitsiooni õhurünnakus Süürias.

title: IS kinnitas oma propagandajuhi hukkumist õhurünnakus

maintext:
IS ei täpsustanud internetiavalduses, kus, millal ja kuidas organisatsiooni nõndanimetatud infominister hukkus.
USA kaitseministeeriumi info kohaselt sai pühasõdalane surma 7. septembril Raqqa linnas aset leidnud õhulöögis.
"Wa'il oli vastutav näiteks terroripropaganda eest, mille alla kuulusid ka videod piinamistest ja hukkamistest," ütles Pentagoni eestkõneleja Peter Cook 16. septembril.
30. augustil sai Aleppo lähistel surma ka Islamiriigi pressiesindaja ametit pidanud Abu Mohamed al-Adnani.
Arvatakse, et al-Adnani oli välisriikides korraldatud IS-i terrorirünnakute peamine kavandaja.


description: Venemaal märkisid uuriva ajakirjaniku Anna Politkovskaja kolleegid 10 aasta möödumist tema mõrvast ning nõudsid mõrva tellija väljaselgitamist.

title: Täna möödub kümme aastat Politkovskaja mõrvast


description: Läti kaitsejõudude ülem kindral Raimonds Graube lahkub enne ametiaja lõppu ametist.

title: Läti kaitseväe ülem lahkub ennetähtaegselt ametist

maintext:
Läti riiklik julgeolekunõukogu võttis täna teadmiseks Graube lahkumisavalduse president Raimonds Vējonisele, milles kaitseväe ülem palus luba ametist ennetähtaegselt lahkuda. Graube jätkab kaitsejõudude ülemana, kuni parlament on tema järeltulija heaks kiitnud.
Graube on olnud Läti kaitseväe ülem aastatel 1999-2003 ning 2010-2014, kui ta kinnitati veel üheks nelja-aastaseks ametiajaks.
Graube kogemused, teadmised ja panus relvajõudude kasvu ja arengusse on tähtsad ja kestvad, ütles kaitseminister Raimonds Bergmanis täna õhtul.
Bergmanis ütles Graube otsust kommenteerides, et kaitseministrina eelistaks ta kaitseväe juhataja jätkamist nelja-aastase ametiaja lõpuni, ent ta austab Graube otsust. Graube kolmas ametiaeg Läti kaitseväe juhatajana pidanuks kestma 2018. aasta lõpuni.
«Tänan vägede juhatajat panuse eest relvajõududesse ja loodan, et kindralleitnant ei keeldu tulevikus oma teadmiste jagamisest, millal iganes meie sõdurid ja kogu riigikaitsesüsteem seda vajavad,» lausus kaitseminister.


description: Saksa Bundeswehr saadab lisaks mitmesajale sõdurile Leetu ka lahingutankid Leopard 2, kirjutab Saksa ajaleht Welt. Väljaande teatel saadab otsus selge signaali, et Saksamaa võtab NATO idaserva muresid tõsiselt.

title: Welt: Saksa lahingutankid paigutatakse Vene piiri äärde

maintext:
Järgmisel aastal saadetakse Venemaa heidutamiseks ja alliansi idatiiva tugevdamiseks Baltimaadesse ja Poola NATO pataljonid. Need hakkavad vahelduma iga poole aasta järel.
Eesti raamriigiks on Suurbritannia, Leedul Saksamaa, Lätil Kanada ja Poolal USA.
NATO peasekretär Jens Stoltenberg sõnas eile, et lahingugrupid peaks täielikult reageerimisvalimis olema järgmiseks suveks. Saksamaa kaitseminister Ursula von der Leyen nimetas käiku täpselt sobivaks kaitsemeetmeks.
Saksamaa kaitseministeeriumi pressiesindaja kinnitas eile õhtul, et raskerelvastussüsteem on osa varustusest, mille Saksa sõjaväelased tuleval aastal Venemaaga piirnevasse NATO partnerriiki kaasa toovad. Sõjaväelasi saadab riik Leetu 600. Berliin teatas oma otsusest eilsel Brüsselis toimuval NATO kaitseministrite kohtumisel.
NATO-Vene 1997. aastast pärinev alusakt keelab ettenähtavas julgeolekuolukorras arvestatava hulga alliansi vägede paigutamise Ida-Euroopasse. NATO riikide hinnangul on Venemaa tegevus ettenähtavat julgeolekuolukorda muutnud, ent paljud alliansi liikmed ei ole endiselt nõus dokumendist loobuma.
Welt kirjutas, et Berliini ja Moskva omavahelisi suhteid võib värske teade veel keerulisemaks muuta. Vene kaitseministeerium kritiseeris suvel NATO idaserva tugevdamist, nimetades seda Venemaa demoniseerimiseks ja olematule ohule reageerimiseks.


description: Prantsuse president François Hollande kutsus täna Iraagi vägedele Mosuli ründamisel õhutoetust pakkuvat koalitsiooni eesotsas USA-ga valmistuma olukorraks pärast linna langemist, muu hulgas pühasõdalaste naasmiseks.

title: Hollande hoiatas Mosulist põgenevate pühasõdalaste eest

maintext:
«Mosuli vabastamine ei ole veel lõpp. Peame juba praegu mõtlema selle tagajärgedele,» ütles Hollande Pariisis peetud koalitsiooni kaitseministrite kohtumisel.
Kõnelustel osalevad USA kaitseminister Ashton Carter ja veel 12 koalitsiooniriigi kaitsejuhid.
«Kaalul on Mosuli, regiooni ja kogu Iraagi tulevik,» ütles Hollande, kutsudes andma kõigile etnilistele ja religioossetele rühmadele sõnaõigust Mosuli tuleviku üle.
Prantsuse president palus ka rakendada meetmeid Mosulis lõksus olevate tsiviilisikute kaitsmiseks ning kutsus valvsusele Iraagist naasvate pühasõdalaste suhtes.
Mosulis võitleb 4000-5000 pühasõdalast, kellest Prantsuse võimude andmetel umbes 300 on prantslased.


description: Leedus ööl vastu tänast möllanud torm häirib endiselt eletrivarustust - hommikul kell kaheksa oli elektrita veel umbes 2400 Energijos skirstymo operatorius (ESO) klienti.

title: Leedus on tormi tõttu elektrita veel 2400 majapidamist


description: Läti miljonär ja ärimees Eduards Zavadskis leiti riigi kaguosast Daugavpilsist oma autost surnuna, teatas politsei.

title: Daugavpilsis leiti surnuna Läti ärimees

maintext:
Nähtavate vigastusjälgedeta Zavadskise surnukeha leiti kell 7 hommikul oma autost, mis oli pargitud Daugavpilsi Saulesi tänavale.
Alustatud on kriminaalmenetlust.
Zavadskisel on 20-protsendise osalusega Daugavpilsis tegutsevas firmas Ditton pievadķēžu rūpnīca suurim aktsionär.


description: Möödunud aasta novembris toimunud ja 130 inimelu nõudnud Pariisi terroriakti peamise kahtlusaluse Salah Abdeslami kaitsjad teatasid, et nad ei jätka oma tööd.

title: Kes kaitseks kohtus Pariisi terrorirünnaku arvatavat korraldajat?

maintext:
Frank Berton. Foto: Scanpix
Kaitsjad ütlesid põhjenduseks, et Abdeslam otsutas kasutada vaikimistaktikat. «Ütlesime kohe alguses, et kui meie klient vaikib, loobume tema kaitsmisest,» teatas üks kaitsjatest Frank Berton.
«Me ei usu, et ta hakkab rääkima ning ta kasutab oma õigust vaikida,» lisas Berton, kellega koos loobus Abdeslami kaitsmisest ka Sven Mary.
Sven Mary. Foto: Scanpix
Tänavu märtsis Belgias Brüsselis kinni peetud ning aprillis Prantsusmaale toimetatud Abdeslami hoitakse ööpäevase jälgimise all Fleury-Merogis´ vanglas. Pärast 27-aastase Belgias sündinud Prantsuse kodaniku Abdeslami üleandmist Prantsusmaa võimudele on kahtlusalune keeldunud vastamast novembrikuist rünnakut puudutavatele küsimustele.
Abdeslam ei vaja kaitsjaid uurimise ajaks, küll aga kohtuprotsessiks.


description: Belgia Valloonia piirkonna parlament blokeeris täna Euroopa Liidu ja Kanada vabakaubandusleppe.

title: Belgia valloonid blokeerisid ELi ja Kanada kaubandusleppe

maintext:
Samm tõotab avaldada tõsist mõju kaubanduskõnelustele USA-ga ning EList lahkuda otsustanud Suurbritanniaga.
Belgia lõunaosas paikneva prantsuskeelse haldusüksuse parlamendi hääletus ähvardab nurjata CETA-na tuntud leppe allkirjastamise, millest Kanada poolel peaks osa võtma peaminister Justin Trudeau.
ELi kaubandusministritel on kavas vabakaubandusleppele alla kirjutada järgmisel teisipäeval ja ametlikult heaks kiita ELi ja Kanada tippkohtumisel 27. oktoobril.
«Me ei anna föderaalvalitsusele volitusi ja Belgia ei kirjuta 18. oktoobril CETA-le alla,» ütles Valloonia sotsialistist valitsusjuht Paul Magnette.
Hääletustulemused olid ootuspärased. 46 Valloonia parlamendi liiget andis hääle kaubandusleppest keeldumise poolt ja 16 vastu, üks saadik jäi erapooletuks.
Belgia föderaalparlament ja riigi põhjaosa halduspiirkonna Flandria parlament on andnud mõista, et toetavad lepet.
Selleks et Trudeau saaks 27. oktoobril vabakaubandusleppele alla kirjutada, peavad seda teisipäeval toetama kõigi 28 ELi liikmesriigi kaubandusministrid.


description: Belgia Valloonia piirkonnal on reedel peetava Euroopa Ülemkoguni aega nõustuda Euroopa Liidu ja Kanada vabakaubandusleppega, mida ta on seni blokeerinud, teatas Euroopa Komisjon täna.

title: EL andis Vallooniale reedeni aega kaubanduslepe Kanadaga heaks kiita

maintext:
«Jah, tuleb kokkuleppele jõuda. Meie Kanada sõbrad peavad teadma, kas nad peaksid lennupiletid reserveerima või mitte,» ütles Euroopa Komisjoni kaubandusvolinik Cecilia Malmström.
Malmström ütles Luxembourgis ELi kaubandusministrite kohtumise järel, et kui Vallooniaga kokkuleppele ei jõuta, jääb ära oktoobri lõppu kavandatud ELi ja Kanada tippkohtumine. Belgia Valloonia parlament hääletas reedel vabakaubandusleppe vastu, tekitades kartuse, et see võib seitse aastat ette valmistatud leppe sõlmimise blokeerida, sest Belgia ei saa sellele alla kirjutada.


description: Ameerika Ühendriikide vabariikliku erakonna presidendikandidaat Donald Trump tegi oma eilselt kampaaniaüritusel Ohios üleskutse: heal meelel jätaks ta valimised üldse ära ja kuulutaks ennast võitjaks.

title: Trump: jätke valimised ära ja kuulutage mind võitjaks

maintext:
«Ma lihtsalt mõtlen endamisi, et andke need valimised lihtsalt Trumpile,» kõneles miljardär eile rahvahulgale. Seejärel võttis ta teemaks konkurent Hillary Clintoni. «Tema programm on nii halb. Sa poiss, meie vahel on suur erinevus,» ütles ta.
Uuringute järgi on Trump Clintonist tagapool kõigis võtmetähtsusega osariikides – kui valimispäeval 8. novembril püsib seis samana, on tema šansid pea olematud.


description: Prantsuse jalgpallimaalilm on reageerinud president Francois Hollande`i väljaütlemistele vihaselt, peale seda kui riigipea kirjutas, et jalgpalluritel pole põhimõtteid ja nad vajavad ajutreeningut, vahendab The Local.

title: Jalgpallurid Hollande`ile: vähemalt me teenime oma raha ausalt

maintext:
Jalgpallurid on võtnud ritta, et anda Hollande`ile karistuslöök pärast presidendi karme väljaütlemisi sportlaste aadressil oma vastilmunud raamatus.
Hollande võttis kahe ajakirjanikuga peetud vestluste põhjal kirjutatud raamatus sihikule tänapäeva prantsuse jalgpallurid, öeldes, et nad on kehva haridusega staarid, kellel puuduvad väärtused.
«Neist saavad halvasti kasvatatud lastest rikkad staarid ilma mingi ettevalmistuseta. Nad ei ole psühholoogiliselt valmis eristama head halvast,» kirjutas Hollande. «Prantsuse jalgpalliliit ei peaks korraldama mitte treeninguid vaid koolitunde. Gümnastikat ajudele.»
Endine prantsuse koondise mängija ja 1998. aasta maailmameister Emmanuel Petit oli esimene, kes vastulöögi andis: «Liiga kaua on meie «kallid» poliitikud sportlastele ülalt alla vaadanud. Ma võiksin neile ise ajugümnastikat pakkuda ja viia läbi ka õppetunde sirgeselgse poliitika alal, eriti mis puutub poliitilisse aususesse.»
«Meie, jalgpallurid, loome väärtust, mitte nagu poliitikud, kes elavad rahva rahakoti peal. See on üks asi, mis meid eristab – me ei varasta rahvalt vaid teenime oma raha ausalt,» lisas Petit.
Järgmisena võttis Hollande`i suunal sõna endine prantsuse koondise treener Raymond Domenech. «Inimesed eksivad igas eluvaldkonnas, nii poliitikas, äris kui spordis. Kuid jalgpall viib inimesi pigem õigele kui valele teele.»
Kõige teravam vastulöök tuli aga jalgpallur Jonas Martinilt, kes pööras Hollande`i kuulsa 2012. aasta kõne sõnad tema enda vastu.
Kogu loo võttis kokku endine mängija Franck Leboeuf, kes sõnas: «Ma ootasin Francois Hollande`ilt paremat, kuid see on tõesti alatu.»


description: Iraani justiitsminister Mostafa Pourmohammadi kutsus vähendama hukkamisi ja vaatama üle surmanuhtluse rakendamise seadused, teatas kohalik meedia täna.

title: Iraani justiitsminister kutsub hukkamisi vähendama

maintext:
«Viimastel aastatel ei ole hukkamiste kvantiteet olnud tõhus. Selle tulemusena tuleb vaadata üle surmanuhtluse seadus,» tsiteeris uudisteagentuur Tasnim ministri sõnu. «Kohtunikkond jagab tervikuna seda arvamust,» lisas ta.
Pourmohammadi kutsus rakendama alternatiivseid karistusi, kuid ütles, et täielik loobumine surmanuhtlusest ei ole võimalik, kuna riigis on korrumpeerunud inimesi, kelle suhtes ei ole muud alternatiivi kui hukkamine.
ÜRO hinnangul hukatakse Iraanis ligi tuhat inimest aastas. Islamivabariik ise mingeid andmeid selle kohta ei avalda.
Surmanuhtlust saab rakendada tapmise, vägistamise, relvastatud röövi ja truudusetuse puhul, kuid enamik hukkamisi on seotud uimastikuritegudega.
Surmanuhtluse kasutamise ülevaatamise seadus on juba esitatud parlamendile, kuid seda pole veel arutatud.


description: Tai pealinnas Bangkokis elavate eestlaste sõnul valitseb riigis armastatud kuninga Bhumibol Adulyadej surma järel suur segadus ja teadmatus, meeleolud on nukrad ja kardetakse tänavarahutusi.

title: Eestlased Tais: riigis valitseb suur segadus, kardetakse tänavarahutusi

maintext:
«Minu Tai sõbrad olid ja on väga kurvad, kui kuulsid, et kuningas on surnud. Kõik armastasid ja austasid kuningat väga, sest ta tegi väga palju head,» rääkis Bangkokis õppiv Johanna Riinu Annuk.
Talle tundub, et tegelikult teati juba ette, et teade kuninga surmast tuleb lähiajal, võib-olla isegi sel nädalal, kuid sellest ei tohtinud rääkida. Seetõttu ei saanud ka ametiasutused eelnevalt plaane teha, kuidas edasi minna, ning sel tulemusel valitseb riigis suur segadus.
«Sain teada, et minu koolis toimus päev enne kuninga surma koosolek, kus arutati õppetöö jätkamise võimalust, kui leinaperioodil peaksid kõik asutused oma uksed sulgema,» rääkis Annuk.
Kui ta kuninga surmast kuulis, jälgis ta pidevalt meediat ja ootas uusi teateid. Levisid jutud, et lennujaam võidakse sulgeda ning toimuda võivad tänavarahutused, sest inimesed pole rahul uue kuninga, kroonprints Maha Vajiralongkorn'ga.
Õhtul peale ametlikku teadet kuninga surmast käivitati kõigis Tai telekanalites eriprogrammid, mis algasid mustvalgete fotodega kuningast. Öö läbi peeti mälestustalitusi, kuhu kogunes palju musta riietunud kohalikke.
Täna on Tai pealinnas enamik kohti suletud ja kõik üritused tühistatud. Lisaks sellele, et 30 päevaks on pidustused keelatud, on ka alkoholimüük limiteeritud.
Annuki sõnul ei soovitata praegu väljas viibida, kuna uue kroonprintsi tõttu kardetakse tänavarahutusi. Tailased ei tohtivat uue printsi kohta negatiivset arvamust avaldada, see olevat ebaseaduslik.
Bangkok sai sel nädalal ka pommihoiatusi. «Olukord on väga keeruline ja keegi ei tea täpselt, mis edasi saab,» sõnas Annuk. Kõige keerulisem ongi tema sõnul teadmatus. «Kohati tundub, nagu oleks kogu riigi tugisammas kokku varisenud.»
Paljud inimesed kogunesid täna päeval kuninga elamise juurde, et teda üheskoos mälestada. Sotsiaalmeedias jagatakse aga hulganisti lahkunud kuninga pilte, millega teda kõige tehtu eest tänatakse.
Inimesed ootamas Siriraj Hospitali juures, sealt alustatakse kuninga kirstu kandmist. Foto: Johanna Riinu Annuk
Ametlik kiri riietumise kohta
Bangkokis värbamisagentuuris töötav Kaia Vester rääkis, et tänavatel on praegu tunduvalt vaiksem kui tavaliselt. Inimesed on leinameeleolus ja üleni musta riietunud.
«Ka meie kontoris on suhteliselt rusuv meeleolu,» märkis ta. Kõik said tema töökohas ka ametliku kirja, et järgmised 30 päeva tuleb riietuda vaid tumedatesse toonidesse.
Sellest, et kuninga tervis on halb, kuulis Vester eile hommikul. Õhtu poole sai ta kolleegidelt teada, et õhtul tuleb kuninga surma kohta ametlik teade. Ka Vester jälgis seejärel jooksvalt uudiseid ja sotsiaalmeediat.
«Tai inimesed on mures majanduse pärast, kuna aktsiahinnad langesid juba enne kuninga surma ehk siis eile hommikul. Ja üleüldse kardetakse, et olukord riigis halveneb,» lisas ta.
Tai kuningas Bhumibol Adulyadej lahkus eile 88-aastaselt. Ta oli kõige kauem troonil olnud monarh maailmas.
Riik kuulutas välja aastapikkuse leinaperioodi. Lipud jäävad poolde vardasse kuuks ajaks ning valitsus soovitab sel ajal kohalikel hoiduda lõbusatest koosviibimistest ning riietuda musta.
Tailaste jaoks toob kuninga surm määramatuse ja tõotab ebakindlat tulevikku, sest rahva enamik ei ole elanud ühegi teise monarhi võimu all ning Bhumibol oli muidu sügavalt polariseerunud riigi peamine ühendaja.
Bhumiboli troonipärijaks on nimetatud tema 64-aastane poeg kroonprints Maha Vajiralongkorn, kes on aga rahva seas vähe tuntud ja kellel on elupõletajast naistemehe maine.